title: Pasi Nurminen

text: Nurminen toimi osaomistamansa Pelicansin apulais- ja maalivahtivalmentajana vuosina 2005–2012 Hannu Aravirran, Mika Toivolan ja Kai Suikkasen päävalmentajakausilla. Nurminen toimi Suomen maajoukkueen maalivahtivalmentajana MM-kisoissa 2011 ja 2012. Kaudella 2012–2013 Nurminen toimi Petri Matikaisen apuvalmentajana KHL-seura Avangard Omskissa. Molemmat erotettiin toisen sopimuskauden alussa, heikon alkukauden jälkeen. Joulukuussa 2013 Nurminen liittyi Tomek Valtosen johtamaan Jokereiden valmennusryhmään. Maaliskuussa 2015 Pelicans tiedotti palkanneensa Petri Matikaisen päävalmentajakseen ja Pasi Nurmisen kakkosvalmentajaksi.


title: Pasi Nurminen

text: Nurminen nähtiin asiantuntijakommentaattorina kaudella 2005–2006 Nelosen ja Canal+:n TimeOut-ohjelmassa. Pasi Nurminen toimi myös asiantuntijakommentaattorina Ylen lähetyksissä Sveitsin 2009 Jääkiekon MM-kisoissa, Vancouverin talviolympialaisissa sekä MM-kisoissa Saksassa 2010. Nurminen on ollut MM-kisojen vakiokommentaattori myös lähetysten siirryttyä MTV3-kanaville.


title: Ohjattu assosiaatio

text: Ohjattu assosiaatio on Carl Gustav Jungin psykologinen menetelmä, jossa tiedostamattoman tuottamaan symboliin (uni, mielikuva, fyysinen oire jne.) kuuluvat assosiaatiot suunnataan takaisin siten, että symboli selvenisi. Mielijohteet ja muistot ympäröivät symbolia, jota halutaan ymmärtää samoin kuin palapelin osat, jotka luovat kuvan. Jungin mielestä näin vältetään vapaan assosiaation ketjut, jotka vievät pois keskusaiheesta ja analyyttista tai terapeuttista työtä tehostetaan. Jungin menetelmän pohjana on mittava tutkimustyö assosiaatiokokeiden kanssa.


title: Rattikelkkailu talviolympialaisissa 1976

text: XII talviolympialaisissa Innsbruckissa vuonna 1976 järjestettiin rattikelkkailussa kilpailut kaksi- ja nelimiehisille joukkueille.


title: King for a Day... Fool for a Lifetime

text: King for a day... Fool for a Lifetime on amerikkalaisyhtye Faith No Moren viides studioalbumi. Levyn tunnetuimmat kappaleet ovat "Evidence", "Digging the Grave" ja "The Gentle Art of Making Enemies".


title: Rattikelkkailu talviolympialaisissa 1980

text: XIII talviolympialaisissa Lake Placidissa vuonna 1980 järjestettiin rattikelkkailussa kilpailut kaksi- ja nelimiehisille joukkueille.


title: Sähköputkimies

text: Sähköputkimies () on Ben Stillerin ohjaama musta komedia vuodelta 1996.


title: Sähköputkimies

text: Television ääressä aikuiseksi kasvanut Chip Douglas (Jim Carrey) asentaa tyttöystävän juuri hylkäämälle Steven Kovacsille (Matthew Broderick) laittoman kaapelitelevision tämän ehdotuksesta. Korvaukseksi Chip ei halua mitään muuta kuin olla Stevenin ystävä. Pakkomielteinen Chip on ystävänä kuitenkin niin rasittava, että Steven käskee häntä suoraan lähtemään. Tämän jälkeen Chip alkaa kuitenkin tunkeutua Stevenin ystävien, vanhempien ja jopa tyttöystävän seuraan kostaakseen tälle.


title: Sähköputkimies

text: Amerikkalaisarviossa "Sähköputkimiehen" on arvioitu olevan aiempia Carreyn töitä synkempi. Yleisön reaktiot ovat olleet ristiriitaisia, samoin elokuvakriitikkojen arviot. Rotten Tomatoes antoi elokuva pisteitä 54 % jotka perustuivat 56 arvioon. Elokuva saa suomalaiskriitikon mielestä suorastaan sairaalloisia piirteitä.


title: Rattikelkkailu talviolympialaisissa 1984

text: XIV talviolympialaisissa vuonna 1984 järjestettiin rattikelkkailussa kilpailut kaksi- ja nelimiehisille joukkueille. Kelkkailukilpailut pidettiin Trebevićissä, noin 10 kilometrin päässä Sarajevosta.


title: Album of the Year

text: Album of the Year on amerikkalaisyhtye Faith No Moren kuudes ja viimeinen studioalbumi lähes kahdeksaantoista vuoteen ennen paluualbumi Sol Invictusta vuonna 2015. Levyn tunnetuimmat kappaleet ovat "Ashes to Ashes" ja "Last Cup of Sorrow".


title: Rattikelkkailu talviolympialaisissa 1988

text: XV talviolympialaisissa Calgaryssä vuonna 1988 järjestettiin rattikelkkailussa kilpailut kaksi- ja nelimiehisille joukkueille. Kelkkailukilpailut pidettiin "Canada Olympic Parkissa". Lajiin osallistui kyseisissä kisoissa myös maita, jossa on vähän tai ei lainkaan lunta. Nämä maat olivat Jamaika, Meksiko ja Uusi-Seelanti.


title: Manne

text: Manne voi tarkoittaa ainakin seuraavia asioita:


title: Rattikelkkailu talviolympialaisissa 1992

text: XVI talviolympialaisissa Albertvillessä vuonna 1992 järjestettiin rattikelkkailussa kilpailut kaksi- ja nelimiehisille joukkueille. Kilpailut järjestettiin La Plagnen hiihtokeskuksessa.


title: Tribe

text: Tribe on metalliyhtye Queensrÿchen vuonna 2003 julkaistu kahdeksas studioalbumi. Vuonna 1997 lähtenyt kitaristi Chris DeGarmo palasi yhtyeeseen levyn teon ajaksi ja teki albumille muutamia kappaleita, mutta ei jäänyt pysyvästi. Albumin julkaisun jälkeen yhtyeen toiseksi kitaristiksi tuli Mike Stone.


title: Tribe

text: "Empire"-albumin tapaan "Tribestä" on julkaistu DVD-Audio-versio. DVD:llä on lisäksi ”Desert Dance” -kappaleen livevideo, kuvagalleria sekä kaikkien laulujen sanoitukset.


title: Niklas Bäckström

text: Niklas Oskar Bäckström (s. 13. helmikuuta 1978 Helsinki) on suomalainen jääkiekkomaalivahti, joka edustaa SM-liigassa pelaavaa Tapparaa. Bäckström on palkittu NHL-urallaan William M. Jennings Trophylla sekä Roger Crozier Saving Grace Awardilla vuonna 2007. Hän on myös Minnesota Wildin seurahistorian menestyksekkäin maalivahti pitäen hallussaan kolmea Wildin seuraennätystä.


title: Niklas Bäckström

text: Jääkiekon SM-liigassa Bäckström on edustanut kasvattajaseuransa Helsingin IFK:n lisäksi SaiPaa ja Oulun Kärppiä, jossa hän voitti kaksi SM-kultaa vuosina 2004 ja 2005. Kaudella 2000–2001 hän pelasi Ruotsin Elitserienissä AIK IF:n joukkueessa.


title: Niklas Bäckström

text: Suomen jääkiekkomaajoukkueen riveissä Bäckström on pelannut useammat arvokisat. Olympiakisoista Bäckström on saavuttanut hopeamitalin vuonna 2006 ja pronssimitalin vuonna 2010. Jääkiekon maailmanmestaruuskilpailut ovat puolestaan tuottaneet Bäckströmille yhden hopeamitalin vuonna 2016 ja kaksi pronssimitalia vuosilta 2006 ja 2008. Lisäksi Bäckström pelasi Leijonien maalilla myös vuoden 2005 MM-kilpailuissa, joissa Suomi jäi seitsemänneksi. Hän on myös voittanut kultaa alle 20-vuotiaiden maailmanmestaruuskilpailuissa vuonna 1998. Bäckström on edustanut Suomea yhteensä 62 A-maaottelussa, 13 nuorten maaottelussa ja 9 poikien maaottelussa.


title: Niklas Bäckström

text: NHL:ssä Bäckström on pelannut 404 runkosarja- ja 11 pudotuspeli-ottelua. Bäckströmillä on NHL:stä yhteensä 194 ura-voittoa. Uran torjuntaprosentti NHL:stä on 91,5%. Bäckström on pelannut NHL:n pudotuspeleissä kausina 2006–07, 2007–08 ja 2012–13.


title: Niklas Bäckström

text: Bäckström torjuu melko rauhallisella perhostyylillä, jossa hänen tekniikkansa on hiottu loppuun asti. Bäckström nojaakin tekniikkaansa hyvin pitkälti. Hänen vahvuuksiinsa voidaan lukea tasaisuus, kylmäpäisyys ja rauhallisuus, fyysiset ominaisuudet, kokemus, hyvät jalkatorjunnat ja refleksit, sekä nopea hanskakäsi. Bäckströmin sivuttaisliikettä tolpalta tolpalle on myös kehuttu, ja jääkiekkoanalyytikko Darren Pangin mukaan Bäckströmin sivuttaisliike on parhaita maailmassa. Vaikka Bäckström nojaa useissa tilanteissa suuresti tekniikkaansa, tekee hän usein myös perinteisistä tyylistään poikkeavia huippupelastuksia esimerkiksi heittäytymisillä, tai mailalla. Bäckströmin heikkouksiin voidaan lukea rangaistuslaukaukset sekä loukkaantumisherkkyys.


title: Niklas Bäckström

text: Bäckström kertoi Ylen haastattelussa kiinnostuneensa jääkiekosta nuorena oltuaan isänsä kanssa useasti katsomassa Helsingin IFK:n SM-sarjaotteluja. Bäckströmin mukaan myös hänen sukutaustallaan oli vaikutusta, sillä sekä hänen isänsä että isoisänsä olivat entisiä jääkiekkomaalivahteja, ja isoisä Tor Bäckström pelasi myös Suomen jääkiekkomaajoukkueessa. Bäckström aloitti jääkiekon varhain, ja halusi alusta lähtien olla maalivahti. Bäckström on kertonut harrastaneensa nuorempana myös jalkapalloa, mutta sanoi jääkiekon olleen hänelle alusta lähtien ykköslaji ja se, mitä hän tulevaisuudessa haluaa tehdä.


title: Niklas Bäckström

text: Bäckström pelasi koko juniori-uransa IFK:ssa seuran eri ikäluokissa. Kaudella 1993–1994 hän pelasi C-nuorten SM-sarjaa. Kausina 1994–1996 Bäckström pelasi B-nuorissa. Kaudella 1996–1997 Bäckström pelasi A-nuorten SM-sarjan runkosarjassa 26 ottelua torjuntaprosentilla 91,4%. Hyvät otteet tekivät vaikutuksen seuran johtoportaassa ja IFK nosti Bäckströmin SM-liigaan kesken kauden. Bäckström teki SM-liigadebyyttinsä IFK:ssa jo samalla kaudella, mutta ehti pelata joukkueessa vain kaksi ottelua, ennen kuin seura siirsi hänet lainasopimuksella I-divisioonassa pelanneesseen Pitäjänmäen Tarmoon. Bäckström pelasi Tarmossa kahdeksan ottelua torjuntaprosentilla 87,5 ja palasi kauden jälkeen takaisin IFK:n organisaatioon.


title: Niklas Bäckström

text: Kaudella 1997–1998 Bäckström pelasi IFK:n A-nuorissa 14 A-nuorten SM-sarjaottelua, mutta sai myös tällä kaudella kokemusta aikuisten peleistä, kun hänet lainattiin loppukaudeksi I-divisoonajoukkue Kokkolan Hermekseen. Hermeksessä Bäckström pelasi yhdeksän ottelua torjuntaprosentilla 91,2, ja lainapesti sujui selvästi paremmin kuin Pitäjänmäen Tarmossa. Alkukaudesta Bäckström oli myös IFK:n SM-liigajoukkueen varamaalivahtina muutamissa otteluissa, muttei pelannut niissä lainkaan.


title: Niklas Bäckström

text: Kaudella 1998–1999 Bäckström nousi IFK:n SM-liigassa pelaavan edustusjoukkueen kakkosmaalivahdiksi. Hän pelasi SM-liigassa 16 runkosarjaottelua, joissa hänen torjuntaprosenttinsa oli 93,2% ja maalikeskiarvo 1,69. Kauden aikana Bäckström pelasi myös kahdeksan ottelua IFK:n A-nuorissa. Hän palasi edustusjoukkueen mukaan SM-liigan pudotuspeleihin, joissa Bäckström toimi joukkueen varamaalivahtina eikä pelannut pudotuspeleissä lainkaan. IFK voitti kauden päätteeksi SM-hopeaa ja Bäckström saavutti näin ensimmäisen SM-mitalinsa.


title: Niklas Bäckström

text: Kaudella 1999–2000 Bäckström pelasi IFK:n SM-liigajoukkueessa vain neljä ottelua, joissa torjuntaprosentti oli heikko 78,5%. Bäckström pelasi huonosti ja peliaika oli vähäistä, joten IFK lainasi Bäckströmin I-divisioonaan, Forssan Palloseuraan. Forssassa Bäckström pelasi 22 runkosarjaottelua torjuntaprosentilla 92,8% ja auttoi FoPan pudotuspeleihin, joissa hän pelasi kolme ottelua. Kauden jälkeen Bäckström jätti kasvattajaseuransa IFK:n.


title: Niklas Bäckström

text: Bäckströmin ja IFK:n yhteistyön päätyttyä Bäckström siirtyi vuonna 2000 Lappeenrannan SaiPaan. Bäckström oli joukkueen selvä ykkösvahti ja sai seurassa paljon peliaikaa. Hän torjui 49 SM-liigan runkosarjaottelua torjuntaprosentilla 92,4%. Bäckström oli läpi kauden SaiPan avainpelaajia ja pelasi hyvällä tasolla, vaikkei onnistunutkaan torjumaan joukkuettaan SM-liigan pudotuspeleihin. Hyvät otteet melko heikon SaiPan maalilla eivät kuitenkaan jääneet huomaamatta ja Ruotsin Elitserienissä pelannut Tukholman AIK tarjosikin Bäckströmille kauden jälkeen sopimusta.


title: Niklas Bäckström

text: Bäckström tarttui haasteeseen ja pelasi kauden 2001–2002 AIK:n joukkueessa. Hän oli joukkueen ykkösmaalivahti ja pelasi yhteensä 40 runkosarjaottelua maalikeskiarvolla 3,05 ja torjuntaprosentilla 88,9%. AIK sijoittui kauden lopuksi viimeisten joukkoon ja joutui Kvalserieniin, Ruotsin liigakarsintaan, karsimaan liigapaikastaan. Kvalserienissä Bäckström pelasi yhdeksän AIK:n otteluista torjuntaprosentilla 92,1% ja piti AIK:n korkeimmalla sarjatasolla. Kauden jälkeen Bäckström jätti Tukholman ja palasi takaisin Suomeen.


title: Niklas Bäckström

text:
Kaudella 2002–2003 Bäckströmin siirtyi Ruotsista palattuaan SM-liigaan Oulun Kärppiin. Päävalmentaja Kari Heikkilällä oli kaksi hyvää vaihtoehtoa ykkösmaalivahdiksi; Bäckström ja edelliskauden ykkösmaalivahti Markus Korhonen. Heikkilä luotti Bäckströmiin, joka pelasi loistavan runkosarjan Kärppien maalilla. Hän torjui 36 runkosarjaottelua torjuntaprosentilla 92,9%. Bäckströmin torjuntaprosentti oli SM-liigan maalivahdeista toiseksi paras. Bäckströmin erinomainen vire jatkui myös pudotuspeleissä, jossa Kärpät pudotti pudotuspeleissä JYPin ja Helsingin Jokerit ja eteni SM-liigan finaaleihin asti. Joukkue kuitenkin hävisi finaalisarjan suoraan kolmessa ottelussa Tampereen Tapparalle ja saavutti SM-hopeaa ja Bäckström uransa toisen SM-mitalin.
Kaudella 2003–2004 Bäckström jatkoi Kärpissä. Hän pelasi runkosarjassa 43 ottelua maalikeskiarvolla 2,03 ja torjuntaprosentilla 93,6%. Torjuntaprosenttillaan Bäckström oli SM-liigan tilastoykkönen. Kärpät sijoittui runkosarjassa toiseksi ja voitti pudotuspelien ensimmäisellä kierroksella Kärpät Helsingin Jokerit ja toisella kierroksella HIFK:n. Finaaleissa Kärpät kohtasi runkosarjan voittajan TPS:n ja voitti finaalisarjan otteluvoitoin 3–1. Bäckströmille SM-kulta oli ensimmäinen. Hänet palkittiin kauden jälkeen SM-liigan kauden parhaana maalivahtina ja pudotuspelien parhaana pelaajana. Lisäksi Bäckström valittiin SM-liigan tähdistökentälliseen.


title: Niklas Bäckström

text: Kaudella 2004–2005 Kärppien päävalmentaja vaihtui Kari Jalosen korvatessa Heikkilän. Bäckström pysyi joukkueen ykkösvahtina ja pelasi jälleen erinomaisen runkosarjan torjuntaprosentilla 92,65%, ja johdatti Kärpät pudotuspeleihin runkosarjan voittajana. Pudotuspeleissä Kärpät voitti ensin Tapparan ja sitten Lukon ja selviytyi kolmannen kerran peräkkäin SM-liigan finaaleihin. Tasaisessa finaalisarjassa maalivahtipelin tärkeys korostui, ja Bäckström oli jälleen kerran loistava. Kärpät voitti mestaruuden voitoin 3–1 ja ratkaisevassa neljännessä finaaliottelussa Bäckström torjui nollapelin 2–0 päättyneessä ottelussa. Kärpät voitti mestaruuden toista kertaa peräkkäin ja Bäckström saavutti SM-kultamitalin lisäksi myös SM-liigan kauden parhaan maalivahdin palkinnon ja pudotuspelien parhaan pelaajan palkinnon. Hänet valittiin jälleen myös tähdistökenttään.


title: Niklas Bäckström

text: Kaudella 2005–2006 Bäckström pelasi tilastojen valossa uransa parhaan SM-liigakauden, sillä hän torjui runkosarjassa peräti 51 ottelua ja kirjautti erinomaisen torjuntaprosentin 94,0% ja SM-liigan parhaan maalikeskiarvon 1,68. Kärpät eteni jälleen pudotuspeleihin voitettuaan runkosarjan ylivoimaisesti. Pudotuspeleissä Bäckström kuitenkin loukkaantui törmäyksessä Bluesin hyökkääjä Erkki Rajamäen kanssa ja ehti pelata vain neljä ottelua. Kärppien päävalmentaja Kari Jalonen piti Bäckströmin telomista tarkoituksellisena ja harkittuna. Kärpät voitti Bluesin ensimmäisellä pudotuspelikierroksella, mutta hävisi Ässille välierissä pelattuaan ilman Bäckströmiä. Bäckströmin loukkaantumista pidettiin suurimpana syynä Kärppien romahdukseen. Joukkue kuitenkin voitti IFK:n pronssiottelussa 6–2 ja Bäckström sai uransa viidennen SM-mitalin. Kauden jälkeen Bäckström siirtyi NHL:ään.


title: Niklas Bäckström

text: Bäckström siirtyi kaudeksi 2006–2007 NHL:ään Minnesota Wildin joukkueeseen, vaikka hänellä oli vielä sopimus Kärppien kanssa kesken. Hän siirtyi NHL:ään varaamattomana ja varsin kokeneena pelaajana. Bäckström sai välittömästi paikan Wildin NHL-joukkueesta. Ennakkoasetelmissa hän oli seuran kakkosmaalivahti, Manny Fernandezin takana. Bäckström pelasi ensimmäisen NHL-ottelunsa 6. lokakuuta 2006 torjuessaan Wildille 6–5 voiton Nashville Predatorsista. Tämä oli samalla hänen uransa ensimmäinen NHL-voitto.


title: Niklas Bäckström

text: Ensimmäisen nollapelinsä Pohjois-Amerikassa Bäckström pelasi 24. lokakuuta 2006 Wildin voitettua Phoenix Coyotesin 4–0. Bäckström nousi joukkueen ykkösvahdiksi ohi vammoista kärsineen Fernandezin. Tulokaskaudellaan hän torjui 41 runkosarjaottelua ja 23 voittoa. Runkosarjan päätteeksi Bäckström oli NHL:n tilastoykkönen päästettyjen maalien keskiarvon (1,97) suhteen. Hänellä oli myös NHL-maalivahtien paras torjuntaprosentti (92,9%). Bäckström voitti loistavasta kaudestaan palkintoina Roger Crozier Saving Grace Awardin NHL-runkosarjan parhaasta torjuntaprosentista, ja William M. Jennings Trophyn vähiten maaleja runkosarjassa päästäneen joukkueen maalivahtina. Jälkimmäisen palkinnon Bäckström jakoi Wildin toisen maalivahdin, Fernandezin, kanssa. Wild pääsi kaudella pudotuspeleihin, mutta putosi ensimmäisellä playoff-kierroksella. Bäckström pelasi Wildin viisi pudotuspeliottelua torjuntaprosentilla 92,4%, ja vakiinnutti Wildin ykkösmaalivahdin paikan itselleen.


title: Niklas Bäckström

text:
Pelattuaan erinomaisen debyyttikauden NHL:ssä 2006–2007, Wildin toimitusjohtaja Doug Risebrough tarjosi odotetusti Bäckströmille jatkosopimusta seuraan. Lisäksi Wild osoitti luottoa Bäckströmiin myymällä edelliskauden kakkosvahdin Manny Fernandezin Boston Bruinsiin. Wildin uudeksi kakkosvahdiksi nostettiin farmiseura Houston Aerosista melko kokematon Josh Harding. Bäckström aloitti toisen kautensa näin Wildin selvänä ykkösvahtina, Hardingin ollessa vain Bäckströmin kakkosmies ja tuuraaja, kun taas edelliskaudella Bäckström taisteli läpi kauden ykkösmaalivahdin paikasta Fernandezin kanssa.
Bäckström pelasi myös toisen kautensa maailman parhaassa jääkiekkoliigassa erittäin tasokkaasti. Hän torjui Wildille 33 runkosarjavoittoa, ja pelasi 58 ottelua. Bäckström kirjautti kaudesta torjuntaprosentin 92,0%, mikä oli NHL:n parhaimmistoa. Wild pääsi jälleen pudotuspeleihin, jossa se kuitenkin putosi taas ensimmäisellä kierroksella, hävittyään ottelusarjan Colorado Avalanchea vastaan voitoin 4–2. Pudotuspeleissä Bäckström ei pystynyt parhaimpaansa, ja torjuntaprosentti oli ainoastaan 90,0%.


title: Niklas Bäckström

text: Kaudella 2008–09 Bäckström oli jälleen loistovireessä Wildin tolppien välissä. Hän teki Wildin seuraennätyksen, eniten nollapelejä kaudessa, jättäen vastustajan nollille kahdeksan kertaa. Helmikuussa 2009 Bäckström valittiin NHL:n tähdistö-otteluun pelaamaan Lännen konferenssin tähdistöjoukkueeseen. Bäckström pelasi Lännen tähdistöjoukkueen maalilla tähdistö-ottelussa, ottelun toisen erän, päästäen neljä maalia. Ottelu päättyi Idän konferenssin voittoon 12–11, rangaistuslaukauksilla. "Bäcks" torjui Wildin maalilla yhteensä 71 ottelussa, mikä oli eniten kaikista NHL:n maalivahdeista. Torjuntaprosentti oli jälleen erinomainen: 92,3%. Wild ei kuitenkaan menestynyt erityisen hyvin Bäckströmin pelastuksista huolimatta, ja seura jäi ulos NHL:n pudotuspeleistä. Kauden päätteeksi Bäckström nimettiin ehdokkaaksi parhaan maalivahdin Vezina Trophyyn, jonka kuitenkin voitti Boston Bruinsin Tim Thomas. Bäckström sijoittui valintatilastossa toiseksi. Kauden jälkeen konkarivalmentaja Jacques Lemaire, joka oli ollut Wildin valmentaja koko sen ajan kun Bäckström oli ollut joukkueessa, erosi ja tilalle tuli keltanokka Todd Richards, jolle pesti oli ensimmäinen päävalmentajana.


title: Niklas Bäckström

text: Kauden 2008–2009 jälkeen Bäckström sai myös uuden jatkosopimuksen, jonka kesto oli aina vuoteen 2013. Palkkaa Niklas Bäckström sai 6 miljoonaa dollaria kaudelta, mikä teki hänestä yhden maailman parhaiden palkatuista jääkiekkomaalivahdeista.


title: Niklas Bäckström

text: Kausi 2009–2010 oli päävalmentajan vaihdoksen takia vaikea sekä Wildille että Bäckströmille. Taktiikka muuttui Todd Richardsin alaisuudessa hyökkäävämmäksi, jolloin Wildin puolustuspeli heikkeni ja samalla putosivat Bäckströmin torjuntatilastot. Maalikeskiarvo nousi 2.73:een ja torjuntaprosentti laski 90,3 %:iin. Kauden aikana vaivasivat myös nivuset sekä olkapää, jotka rokottivat Bäckströmin pelivirettä. Bäckström pelasi kaudella 61 ottelua, ja joutui olemaan useista otteluista sivussa.


title: Niklas Bäckström

text: Kaudella 2010–2011 Bäckström pelasi tilastollisesti jälleen todella hyvän kauden ja palasi NHL:n maalivahtieliittiin, vaikka pelasikin ainoastaan 51 ottelua loukkaantumisten takia. Hänen torjuntaprosenttinsa oli huomattavasti edelliskautta parempi, sillä kiekot pysähtyivät torjuntaprosentilla 91,6. Pudotuspelit jäivät kuitenkin jälleen vain haaveeksi, kuten myös kausilla 2008–2009 ja 2009–2010, mikä oli jälleen suurpettymys Minnesotan faneille ja seurajohdolle. Niinpä GM Chuck Fletcher antoi kauden jälkeen Richardsille potkut.


title: Niklas Bäckström

text: Kaudella 2011–2012 Bäckström oli alkuvuoteen 2012 mennessä pelannut 39 ottelua erinomaisella torjuntaprosentilla 92,4, ja torjunut neljä nollapeliä. Bäckström oli alkukaudella huikeassa vireessä Wildin maalilla ja torjui kiekot yli 93,5 prosentin varmuudella ja samalla Wild nousi sarjataulukossa sekä johti jopa välillä koko liigaa. Hän oli useita otteluita sivussa kauden puolivälissä flunssan ja lapsensa syntymän takia, jolloin Wild putosi sarjataulukossa. Kun kapteeni Mikko Koivukin joutui olemaan osittain samaan aikaan Bäckströmin kanssa sivussa, pelasi Wild ilman kahta tärkeintä pelaajaansa lähes katastrofaalisesti. Tosin välillä Wildin kakkosvahti Josh Harding pelasi hyviä otteluita maalilla, ja oli jo nousta Wildin ykkösvahdiksi, mutta Bäckström piti lopulta paikkansa. Kokenut Bäckström pelasi lopulta kaudella 2011–2012 kaikkiaan 46 ottelua torjuntaprosentilla 91,9. Loistavan kauden aloituksen jälkeen Wild lopulta romahti kauas pudotuspeleistä.


title: Niklas Bäckström

text: Pian kauden 2011–2012 päätyttyä Los Angeles Kingsin Stanley-Cup voittoon, ilmoitti Wild panostavansa lujasti tulevaisuuteen ja asettavansa tavoitteet tulevina vuosina korkealle. Kesällä ilmoitettiin niin huippuhyökkääjä Zach Parisen kuin NHL:n parhaisiin puolustajiin luokeutuvan Ryan Suterin siirroista Minnesota Wildiin. Myöhemmin myös nuori keskushyökkääjä, superlupaus ja maailmanmestari Mikael Granlund siirtyi Wildiin Helsingin IFK:sta.


title: Niklas Bäckström

text: Kun NHL:ssä alkoi työsulku, lokakuussa 2012 Bäckströmin uutisoitiin tehneen sopimuksen KHL-seura Dinamo Minskiin. Sopimus kuitenkin purkautui, sillä Bäckströmin oli mentävä lokakuussa pieneen polvileikkaukseen. Bäckströmin kieltäydyttyä tulemasta Minskiin myöhemminkään, KHL-seura pestasi maalilleen Pekka Rinteen työsulun ajaksi Nashville Predatorsista.


title: Niklas Bäckström

text: NHL-kausi 2012–13 päästiin aloittamaan vasta tammikuussa 2013, jonka Wild aloitti vierasottelulla Colorado Avalanchea vastaan. Bäckström oli Wildin maalilla ja aloitti kauden loistavasti torjuttuaan 4–2-voiton Coloradosta.


title: Niklas Bäckström

text:
22. tammikuuta 2013 pelatussa ottelussa Bäckström teki itselleen harvinaisen virheen ottelussa Nashville Predatorsia vastaan, kun hän tuli maaliltaan vastaan ja syötti kiekon suoraan Predatorsin tšekkihyökkääjä Martin Eratille, joka ampui kiekon maalin ja Wild kärsi kauden ensimmäisen tappionsa. Wild aloitti vuoden 2013 helmikuun tappiolla Anaheim Ducksille 3–1, mutta Bäckström pelasi Wildin maalilla hyvän ottelun tappiosta huolimatta, torjuen 28 laukausta, joukossa huippupelastuksia.
Bäckström oli helmikuuhun mennessä pelannut Wildin maalilla kuusi ottelua, torjuntaprosentilla 90,9 % ja voittanut pelaamistaan otteluista kolme, lisäksi Wild sai yhden pisteen jatkoaika-tappiosta St. Louis Bluesia vastaan, jolloin Bäckström oli maalilla.


title: Niklas Bäckström

text: Niklas Bäckström valittiin ottelun ykköstähdeksi ottelussa Nashville Predatorsia vastaan, 10. helmikuuta pelatussa ottelussa. Bäckström teki ottelussa yhden upean huipputorjunnan ja torjui yhteensä 25 laukausta, Wildin 2–1 voitossa.


title: Niklas Bäckström

text: Bäckström torjui sunnuntaina 24. maaliskuuta 2013 neljännen voittonsa peräjälkeen, kun Minnesota Wild voitti San Jose Sharksin 2–0. Bäckström torjui ottelussa nollapelin 33 torjunnallaan, ja kauden torjuntaprosentti kohosi 92,1 %:iin. Samaisella voitolla Bäckström nousi NHL:n maalivahtitilaston kärkeen 16 voitollaan, Wildin ollessa menossa vahvasti pudotuspeleihin ensi kertaa sitten vuoden 2008.


title: Niklas Bäckström

text: Minnesotan pudotuspelipaikka varmistui lopulta vasta kauden viimeisessä ottelussa, kun Bäckström torjui 29 laukausta Wildin maalilla, 3–1 voitossa Colorado Avalanchea vastaan. Wild sijoittui NHL:n läntisessä konferenssissa kahdeksanneksi, ja saa näin ollen vastaansa pudotuspelien ensimmäisellä kierroksella Chicago Blackhawksin. Bäckström myös torjui Wildille tynkäkaudella 24 voittoa, mikä oli NHL:n tilastokärki. Samaan lukemaan pääsi tosin myös toinen suomalaisvahti, San Jose Sharksin Antti Niemi.


title: Niklas Bäckström

text: Pudotuspeleissä, ennen Wildin ensimmäistä ottelua Chicago Blackhawksia vastaan, Bäckström loukkaantui ja hänet talutettiin pois jäältä, Bäckström ei enää pystynyt pelaamaan kaudella 2012–2013, mikä oli osasyy, Wildin putoamiseen jo ensimmäisellä kierroksella.


title: Niklas Bäckström

text: Lähes saman tien kauden 2012–2013 päätyttyä, Bäckström istui Wildin seurajohdon kanssa neuvottelupöytään uudesta sopimuksesta, Wild teki Bäckströmille kolmen vuoden ja lähes yhdeksän miljoonan jatkosopimustarjouksen, jonka suomalaismaalivahti hyväksyi. Näin ollen Bäckströmin ura jatkuu Wildissä aina kauteen 2015–2016 asti. Sopimuksen synnyttyä, kumpikin osapuoli ilmoitti olevansa erittäin tyytyväinen uuteen sopimukseen ja yhteistyön jatkumiseen. Jääkiekkolehti Pro Hockeyn asiantuntijat uskoivat että Bäckström olisi saanut jostain muualta rahakaammankin sopimuksen, mutta koska halusi jäädä Wildiin missä on viihtynyt, hän antoi Wildille niin kutsuttua "kotiseura-alennusta", sillä Wild ei olisi pystynyt maksamaan Bäckströmille juuri suurempaa palkkaa, sillä muuten seura olisi ylittänyt NHL:n palkkakaton.


title: Niklas Bäckström

text: Minnesota Wild aloitti runkosarjan 2013–2014, ottelulla Los Angeles Kingsiä vastaan. Bäckström torjui Wildin maalilla kauden avausottelussa ja torjui Wildille yhden pisteen, 2–1 rangaistuslaukaus-tappiossa. Bäckström torjui 16 laukausta ja kauden debyyttiottelun torjuntaprosentti oli 88,9%.


title: Niklas Bäckström

text: Kauden kolmannessa ottelussaan, 8. lokakuuta, Nashville Predatorsia vastaan Bäckström loukkaantui ottelun ensimmäisessä erässä, kun Wild-puolustaja Keith Ballard tönäisi Predators-hyökkääjä Eric Nystromin päin Bäckströmiä ja Bäckström kaatui jäähän ja hänen jalkansa vääntyi. Bäckström ehti torjua ottelussa 3 laukausta, ja päästää kaksi maalia. Wildin lääkärit tutkivat Bäckströmin tilannetta ja totesivat että vamma on melko lievä. Bäckström kuitenkin joutui pysymään sivussa Wildin kauden neljännestä ottelusta, jossa Josh Harding pelasi maalilla, mutta Wild kuitenkin tiedotti että Bäckström lienee pian pelikuntoinen.


title: Niklas Bäckström

text: Vamma pakotti Bäckströmin olemaan kuitenkin sivussa oletettua pitempään ja Wild joutui kutsumaan, farmiseurastaan, AHL-joukkue Iowa Wildistä varamaalivahdiksi Darcy Kuemper. Oltuaan sivussa useita viikkoja, Bäckström palasi lokakuun lopussa Wildin kokoonpanoon ja Kuemper lähetettiin takaisin Iowan vahvuuteen. "Bäcks" oli kuitenkin paluuottelussaan Wildin varamaalivahtina ja seurasi ottelun vaihtoaitiosta, Josh Hardingin torjuessa maalilla.


title: Niklas Bäckström

text: 24. lokakuuta Wild kohtasi Carolina Hurricanesin. Wildin päävalmentaja Mike Yeo halusi vielä säästellä Bäckströmiä ja maalissa pelasi yhä Josh Harding. Kolmannessa erässä Bäckström kuitenkin vaihdettiin Minnesotan maalilla ja hän teki täydellisen paluun, torjuttuaan kaikki seitsemän kohtaamaansa laukausta ja seuransa voittoon. Kauden ensimmäisen voittonsa, pelattuaan koko ottelun, Bäckström torjui Wildin seuraavassa pelissä Chicago Blackhawksia vastaan, voittolukemin 6–3 ja torjui 33 laukausta. 13. marraskuuta ottelussa Toronto Maple Leafsia vastaan Bäckström aloitti Wildin maalilla, mutta joutui jättämään kentän loukkaantumisen vuoksi. Toronton hyökkääjä Nazem Kadri taklasi kovaotteisesti Bäckströmiä, joka lensi päin maalikehikkoa. Bäckströmillä todettiin olevan aivotärähdys, minkä kuitenkin ilmoitettiin olevan melko lievä. Bäckström oli sivussa noin viikon verran ja Kadri sai tilanteesta pelikieltoa.


title: Niklas Bäckström

text: Aivotärähdyksensä jälkeen Bäckström palasi Wildin pelaavaan kokoonpanoon 23. marraskuuta ja seuraavana päivänä Wild kohtasi Winnipeg Jetsin. Josh Hardingin oli tarkoitus pelata alun perin Wildin maalinsuulla, mutta hän loukkaantui ottelua edeltäneessä alkulämmittelyssä, minkä vuoksi Bäckström pääsi pelaamaan. Paluuottelussaan Bäckström oli vahva ja hän torjui ensin 37 kertaa vieden ottelun 2–2 tasatilanteessa rangaistuslaukaus-kilpailuun, jossa hän torjui joukkueelleen elintärkeän voiton. Bäckström torjui ottelussa seitsemän laukausta, pelkästään Jets-hyökkääjä Olli Jokiselta.


title: Niklas Bäckström

text: Joulukuun tienoilla vammoista kärsinyt Bäckström putosi lopullisesti Wildin kakkosmaalivahdiksi erinomaisesti pelanneen Josh Hardingin taakse. Päävalmentaja Mike Yeo kommentoi maalivahtitilannetta diplomaattisesti, mutta Harding sai kuitenkin enemmän peliaikaa. Harding loukkaantui kuitenkin melko pian, mikä nosti Bäckströmin takaisin ykkösmaalivahdiksi. Bäckström pelasi huomattavasti paremmin tilastollisesti ja auttoi myös Wildin useisiin tärkeisiin voittoihin. Harding palasi alkuvuodesta kokoonpanoon, mutta vahvasti esiintynyt Bäckström piti paikkansa. 9. joulukuuta Bäckström pelasi kenties kauden parhaan ottelunsa, torjuen 39 laukausta Minnesotan 4–1 voitossa Phoenix Coyotesia vastaan. Bäckströmin parantuneet peliesitykset tulivat kuitenkin maajoukkueen kannalta liian myöhään, sillä Suomen maajoukkueen päävalmentaja Erkka Westerlund jätti Bäckströmin valitsematta Leijonien olympiakokoonpanoon.


title: Niklas Bäckström

text: Kauden loppupuolella Bäckström kärsi taas pahoista loukkaantumisista, jotka pitivät hänet sivussa loppukauden ajan. Sekä Bäckströmin että Hardingin ollessa loukkaantuneena Wild hankki maalilleen Ilja Bryzgalovin Edmonton Oilersista. Wild eteni pudotuspeleihin ja voitti siellä avauskierroksella Colorado Avalanchen. Toisella kierroksella Wild kuitenkin putosi Chicago Blackhawksille. Vaikka kausi 2013–2014 oli Minnesotalle yksi sen seurahistorian parhaista, kausi oli Bäckströmille todella vaikea: jatkuvat loukkaantumiset piinasivat ja lisäksi hänen torjuntaprosenttinsa oli 89,9% ensi kertaa alle 90% hänen NHL-uransa aikana.


title: Niklas Bäckström

text: Kaudeksi 2014–2015 Minnesota Wild ei uusinut Bryzgalovin sopimusta, mutta seuralla on silti riveissään kolme NHL-kaliiberin maalivahtia: Bäckström, Harding ja Kuemper. Lähtökohtaisesti Bäckströmin ja Hardingin uskottiin kamppailevan ykkösvahdin paikasta kauden alussa, mutta kun Wildin harjoitusleiri alkoi syyskuussa 2014, Harding saapui paikalle jalkavammaisena ja huonokuntoisena. Kävi ilmi, että Harding oli saanut jalkavamman tapeltuaan joukkuekaverinsa kanssa pukukopissa ja Wild pakottikin hänet palkattomalle vapaalle ja Harding joutui jättämään harjoitusleirin. Bäckströmin oletettiin aloittavan kauden Wildin ykkösvahtina, mutta toisin kävi. Darcy Kuemper vartoi Minnesotan maalia kauden avausottelussa Colorado Avalanchea vastaan ja torjui nollapelin 5–0 voitossa. Kuemper rikkoi kauden alussa myös Bäckströmin hallussa olleen seuraennätyksen ajassa ilman päästettyjä maaleja, putki kesti kaksi ottelua ja runsaat kaksi erää. Bäckström pelasi kauden ensimmäisen ottelunsa Los Angeles Kingsiä vastaan 19. lokakuuta, ottelussa jossa Bäckström 16 torjuntaa eivät riittäneet voittoon. Wild hävisi ottelun lukemin 1–2. Kuemper nousi Wildin selkeäksi ykkösvahdiksi ja Bäckström pääsi maalille seuraavan kerran yli viikon kuluttua edellisestä. Boston Bruinsia vastaan hän torjui kauden avausvoittonsa ja yhteensä 25 laukausta, Minnesotan voittaessa 4–3. Seuraavan ottelunsa Bäckström pelasi marraskuun puolella tappiollisessa ottelussa Ottawa Senatorsia vastaan, jossa Bäckström torjui vain 14 laukausta ja päästi taakseen kolme kiekkoa. Kolmen pelatun ottelun jälkeen Bäckströmin tilastot ovat murheelliset; maalikeskiarvo 2.68 ja torjuntaprosentti 86,9%, yksi NHL:n heikoimmista. Tämän jälkeen Bäckströmin kausi lähti kuitenkin selvästi parempaan liitoon, heti seuraavassa ottelussaan hän torjui Wildille voiton Buffalo Sabresista esittämällä 25 torjuntaa ja antautumalla ainoastaan kerran. Kun Bäckström tämän jälkeen pääsi seuraavan kerran aloittamaan ottelun Wildin maalilla, 24. marraskuuta, oli Wild jälleen voitokas. Se kukisti Florida Panthersin ja Bäckström torjui 29 laukausta päästäen jälleen vain yhden maalin. Näillä otteilla Bäckström nousi Kuemperin rinnalle taistelemaan Wildin ykkösmaalivahdin paikasta. Bäckström pärjäsi ainakin tilastojen valossa kilpailussa paremmin: Kuemper oli epätasainen ja hänet vaihdettiin lyhyen ajan sisällä kahdessa ottelussa kesken pelin pois maalilta. Bäckström vaihdettiin molemmissa näistä otteluista maalilla ja molemmissa Bäckström myös torjui nollapelin. Kun joukkoon mahtui vielä Bäckströmin 24 torjunnan voitokas huippuottelu St. Louis Bluesia vastaan, alkoi kilpailu ykkösvahdin paikasta kääntyä Bäckströmin eduksi. Tässä vaiheessa Bäckströmin torjuntaprosentti oli jo noussut 91,6:een, joka mahtui 20 parhaan joukkoon koko NHL:ssä ja oli reilusti Kuemperin vastaavaa lukemaa parempi. Joulun 2014 alla, Bäckström on pelannut neljässä perättäisessä Wildin ottelussa, vaikka onkin kärsinyt vatsavaivoista. Noista viidestä ottelusta Wild on kerännyt kuusi pistettä, varsinaisella peliajalla se on hävinnyt vain kerran. 9. joulukuuta pelattu voitokas ottelu New York Rangersia vastaan oli Bäckströmille juhlallinen, sillä kyseessä oli hänen neljässadas ottelunsa NHL:n runkosarjassa. Bäckström on Wildin seurahistorian ensimmäinen maalivahti joka on saavuttanut näin suuren ottelumäärän pelatessaan organisaatiossa. Vuodenvaihteen 2015 jälkeen Minnesotalla ja Bäckströmillä alkoi todella vaikea jakso, jonka aikana Bäckström oli maalilla seitsemässä tappiollisessa ottelussa perättäin ja Minnesota romahti divisioonansa viimeiseksi. Vaikka Bäckström epäonnistui joukkueensa auttamisessa olemalla voittava, hän ei juurikaan saanut osakseen arvostelua, sillä Wildin puolustaminen oli todella heikkoa. Kun Minnesota oli hävinnyt jo kuusi perättäistä ottelua ja heidän maalivahtiensa yhteisen torjuntaprosentin ollessa koko NHL:n heikoin, päätti GM Chuck Fletcher vahvistaa organisaation maalivahtiosastoa hankkimalla Arizona Coyotesista Devan Dubnykin varausvuoroa vastaan.


title: Niklas Bäckström

text: Bäckström siirtyi takaisin Suomeen pelaten HIFK:ssa kaudet 2016–2017, 2017-2018 ja Tapparassa kaudella 2018–2019.


title: Niklas Bäckström

text: Bäckström on edustanut Suomea neljästi MM-kilpailuissa (2005, 2006, 2008 ja 2016) ja kahdesti olympialaisissa. Lisäksi Bäckström oli mukana vuonna 1998 nuorten MM-kultaa voittaneessa joukkueessa, yhdessä useiden muiden tulevien NHL-pelaajien kuten mm. Niklas Hagmanin kanssa. Bäckströmiä on kysytty myös vuoden 2009, 2010, 2011 ja 2012 MM-kisoihin, joista hän on joutunut kieltäytymään, useimmiten loukkaantumisten vuoksi. Bäckström valittiin myös Suomen alustavaan olympiakokoonpanoon vuoden 2014 talviolympialaisiin.


title: Niklas Bäckström

text: Kärpissä loistavan kauden pelannut Bäckströmin valitsi päävalmentaja Erkka Westerlund edustamaan Suomea Itävallan MM-kisoihin 2005. Bäckström kamppaili läpi turnauksen Suomen ykkösmaalivahdin paikasta kokeneemman Fredrik Norrenan kanssa. Lopulta Bäckström pelasi itsensä Leijonien ykkösmaalivahdiksi, muttei pystynyt auttamaan Suomea hyvään turnausmenestykseen, sillä nimivahva Leijonajoukkue sijoittui turnauksessa vasta seitsemänneksi. Bäckström pelasi turnauksessa viisi ottelua, torjuntaprosentilla 90,2% ja maalikeskiarvolla 2,32.


title: Niklas Bäckström

text: Bäckström valittiin myös helmikuussa 2006, edustamaan Suomea Torinon olympialaisiin 2006. Alun perin Suomen maalivahtikolmikon piti olla Calgary Flamesin Miikka Kiprusoff, Atlanta Thrashersin Kari Lehtonen ja Philadelphia Flyersin Antero Niittymäki. Kiprusoffin NHL-seura Calgary kuitenkin esti Kiprusoffin turnausmatkan ja Lehtonen loukkaantui, mikä nosti Niittymäen Leijonien ykkösmaalivahdiksi, ja Norrenan ja Bäckströmin Suomen olympiajoukkueen varamaalivahdeiksi. Bäckström ei kuitenkaan pelannut turnauksessa, sillä Niittymäki pelasi Suomen maalilla kaikki ottelut. Suomi selvisi turnauksessa finaaliin, jossa se hävisi Ruotsille 3–2. Suomi saavutti näin kisoista hopeaa.


title: Niklas Bäckström

text: Bäckström oli myös osa Suomen MM-joukkuetta Latvian MM-kisoissa 2006, jossa hän oli jälleen Suomen kolmosmaalivahti, eikä pelannut turnauksessa. Suomi saavutti turnauksesta MM-pronssia.


title: Niklas Bäckström

text: Kanadan MM-kilpailuissa vuonna 2008 Bäckström oli Suomen ykkösmaalivahti, Minnesota Wildin pudottua ensimmäisellä pudotuspelikierroksella ja Bäckströmin vapauduttua maajoukkueen käyttöön. Bäckström pelasi kisoissa loistavasti, ja torjui Leijonien maaleilla kaikissa Suomen otteluissa, lukuun ottamatta alkusarjan ottelua Norjaa vastaan, matkalla MM-välieriin. Välierissä supertähtiä täynnä ollut Venäjä kuitenkin ohitti Bäckströmin neljästi, ja eteni MM-finaaliin 4–0 voittonumeroin. Suomi kohtasi pronssiottelussa Ruotsin. Ruotsi hallitsi ottelua, mutta Bäckström torjui kaikki 37 laukausta ja oli voiton takuumies, Leijonien varmistaessa MM-pronssin 4–0 voitolla. Bäckström palkittiin kisoissa Suomen toiseksi parhaana pelaajana, hyökkääjä Antti Pihlströmin jälkeen. Bäckström pelasi Suomen maalilla turnauksessa kahdeksan ottelua, torjuntaprosentilla 92,2% ja maalikeskiarvolla 2,11.


title: Niklas Bäckström

text: Suomen päävalmentaja Jukka Jalonen valitsi Bäckströmin mukaan Suomen joukkueeseen, Kanadassa pelattaviin Vancouverin olympiakisoihin. Vancouverin olympialaisissa 2010 Bäckström oli Suomen kakkosvahti NHL-konkari, Calgary Flamesin Miikka Kiprusoffin ollessa Leijonien ykkösvalinta. Kiprusoff pelasi Leijonien ensimmäisen ottelun, jossa Suomi voitti Valko-Venäjän 5–1. Bäckström pelasi uransa ensimmäisen olympia-ottelun, lohkon toisessa ottelussa. Bäckström torjui Suomen maalilla 27 laukausta ja pelasi huikean ottelun ja nollapelin, kun Suomi voitti Saksan 5–0, Tuomo Ruudun ratkaistua ottelun. Bäckström seurasi vaihtoaitiosta Leijonien viimeisen lohko-ottelun, jossa joukkue hävisi Ruotsille 3–0 sekä ensimmäisen pudotuspeli-ottelun, jossa Suomi kaatoi Tšekin 2–0. Välierissä Leijona-joukkue kohtasi Yhdysvallat. Kiprusoff aloitti jälleen maalilla, mutta ottelu alkoi katastrofaalisesti, Ryan Malonen iskettyä avausmaalin ajassa 2.32 Kiprusoffin virheen johdosta. Tämän jälkeen Paul Stastny, Zach Parise ja Patrick Kane lisäsivät USA:n johdon kymmenessä minuutissa jo 4–0:aan, jolloin Jalonen vaihtoi Bäckströmin maalille. Bäckström torjui ottelussa 18 kertaa ja antautui kahdesti, Suomi taipui ottelussa lopulta numeroin 6–1. Suomi selviytyi kisoissa pronssi-otteluun, jonka Kiprusoff pelasi Leijonien maalilla. Suomi oli ottelussa jo 3–1 tappiolla, mutta käänsi lopulta pelin voitokseen Niklas Hagmanin yhdellä, Olli Jokisen kahdella ja Valtteri Filppulan yhdellä maalilla, numeroin 5–3. Niinpä Suomen joukkue juhli kisoista olympia-pronssia, Bäckströmille olympia-pronssi oli toinen olympiamitali.


title: Niklas Bäckström

text: Bäckström oli ehdokaslistassa, alustavassa kokoonpanossa vuoden 2014 talviolympialaisiin, mutta päävalmentaja Erkka Westerlund ei kuitenkaan valinnut Bäckströmiä lopulliseen 25 pelaajan kisakokoonpanoon, vaan hänen edelleen olympiajoukkueeseen valittiin myös NHL:ssä pelaavat Tuukka Rask, Antti Niemi ja Kari Lehtonen.


title: Niklas Bäckström

text: Jääkiekon maailmanmestaruuskilpailuissa 2016 Bäckström oli Suomen kolmosmaalivahti eikä pelannut yhdessäkään ottelussa.


title: Syvyyspsykologia

text: Syvyyspsykologia () on psykologian suuntaus, jossa oletetaan, että osa ihmisen psyykestä on tietoisuuden ja tahdon tavoittamattomissa. Käsitteen loi Eugen Bleuler. Tätä tuntematonta psyykkistä aluetta Sigmund Freud kutsui nimellä tiedostumaton (), ja C. G. Jung erotti henkilökohtaisen ja kollektiivisen tiedostumattoman (puhekielessä "alitajunnan").


title: NHK kōhaku-utagassen

text: NHK kōhaku-utagassen (, ”NHK:n punavalkolaulutaistelu”), yleisemmin tunnettu nimellä ”Kōhaku”, on japanilaisen NHK-televisiokanavan uudenvuodenaattona lähettämä suosittu musiikkikilpailu. Ohjelmassa vuoden suosituimmat artistit jaetaan kahteen joukkueeseen: punainen joukkue () koostuu naislaulajista, valkoinen () miehistä, ja kummassakin on noin 25 osallistujaa. Kōhaku on järjestetty 1950-luvulta saakka, ja siitä onkin muodostunut tärkeä uudenvuodenperinne ja lähes kansallinen instituutio. Vain kaikkein suosituimmat laulajat ja yhtyeet pääsevät esiintymään ohjelmassa, joten siihen osallistuminen on tärkeä hetki artistin uralla. Kōhaku loppuu hieman ennen keskiyötä, ja sen jälkeen ohjelma vaihtuu tyypillisesti uudenvuodentoivotuksiin ympäri maata.


title: NHK kōhaku-utagassen

text: Kōhaku on yksi vuoden suosituimmista televisio-ohjelmista. Huippuvuonna 1963 sitä seurasi 81,4 prosenttia Kantōn alueen televisiokatsojista. 2000-luvulla luku on ollut 35 prosentin tienoilla.


title: NHK kōhaku-utagassen

text: Ensimmäinen Kōhaku uta gassen lähetettiin radiossa 3. tammikuuta 1951, ja sen aloitti laulaja Sugawara Tsuzuko. Ohjelma sai aikaan sodasta toipuvassa japanissa paljon innostusta. Seuraavana vuonna ohjelman pituus kasvatettiin 90 minuuttiin, ja neljäs Kōhaku vuonna 1953 järjestetiin ensimmäisen kerran liveyleisön edessä uudenvuodenaattona. Samalla Japanissa alkoivat televisiolähetykset. Päivä valittiin ilmeisesti siksi, että suuri konserttitila oli helppo saada käyttöön ja tammikuun alku oli viihdeteollisuudelle erityisen kiireinen ajankohta. Tähtilaulaja Hibari Misora osallistui kilpailuun ensimmäisen kerran vuonna 1954; hän oli yksi maan ensimmäisistä televisiojulkkiksiksi nousseista laulajista.


title: NHK kōhaku-utagassen

text: 1960-luku merkitsi japanilaisen ja länsimaisen popmusiikin nousua ja musiikkiteollisuuden kukoistusta. Samalla suurin osa ennen sotaa suosituista laulajista jäi eläkkeelle. 14. Kōhakuun mennessä vuonna 1963 ohjelmasta oli tullut ja musiikkiteollisuuden tärkein vuotuinen tapahtuma. 1960-lukuun liittyi myös group soundin ja folkin nousu, jonka myötä vuoden 1966 ohjelmaan pääsivät muun muassa Jacky Yoshikawan ja Mike Maki. 1970-luvulla suosituiksi tulivat teini-ikäiset idolit, ja vuonna 1978 Kōhakun viimeisinä kappaleina kuultiin perinteisen enkan sijaan Yamaguchi Momoen ja Sawada Kenjin esittämät popkappaleet. Monet vuosikymmenen lauluista ovat nykyään karaokesuosikkeja.


title: NHK kōhaku-utagassen

text: Vuonna 1989 ohjelmaformaattiin tehtiin isoja muutoksia. Se alkoi nyt kello yhdeksän sijaan jo seitsemän jälkeen ja kesti yli neljä tuntia. Samalla se jaettiin kahteen osaan, jotka erotti lyhyt uutislähetys. Kōhaku on pysynyt vuosienkin jälkeen huomattavan suosittuna televisio-ohjelmana.


title: NHK kōhaku-utagassen

text: Kappaleet ja esiintyjät valitaan komitean avulla, joka käyttää perusteinaan levymyyntiä ja sopivuutta vuoden Kōhakun teemaan. Lisäksi käytetään tutkimuksia eri väestönosien musiikkimausta, mikä selittää j-popin ja enkan sekoituksen.


title: NHK kōhaku-utagassen

text: Kōhakun lopussa yleisö ja tuomaristo, joka koostuu julkkiksista, äänestävät voittajan. Aikaisemmin yleisöäänet antoivat studiossa paikalla olleet katsojat (NHK:n konserttisaliin, jossa Kōhakut on pidetty vuodesta 1971, mahtuu 3 000 katsojaa), jotka voivat äänestää jompaakumpaa joukkuetta, ja heidän äänestystuloksensa laskettiin yhdeksi ääneksi. Nykyään myös televisiokatsojat voivat osallistua äänestykseen eri tavoin.


title: Rattikelkkailu talviolympialaisissa 1994

text: XVII talviolympialaisissa Lillehammerissa vuonna 1994 järjestettiin rattikelkkailussa kilpailut kaksi- ja nelimiehisille joukkueille.


title: Operation: Mindcrime II

text: Operation: Mindcrime II on Queensrÿchen yhdeksäs studioalbumi, joka julkaistiin 4. huhtikuuta 2006. Se on jatko-osa vuoden 1988 "" -albumille. Maineikkaan ykkösosan tapaan "Operation: Mindcrime II" -albumilla on ääninäyttelijät, joina toimivat Pamela Moore (sisar-Mary) ja Ronnie James Dio (tohtori X). Ykkösosassa pidätetty Nikki on nyt päässyt vapaaksi mielisairaalasta, ja aloittaa häntä käskyttäneen tohtori X:n takaa-ajon.


title: Operation: Mindcrime II

text: Albumi nousi Suomen virallisen listan sijalle 26.


title: Operation: Mindcrime II

text: Kaikki kappaleet kirjoittaneet Jason Slater, Mike Stone ja Geoff Tate, ellei toisin mainittu.


title: Chefornak

text: Chefornak on kaupunki Länsi-Alaskassa. Vuoden väestönlaskennassa sen asukasluku oli 394. Näistä 93,40% edusti etnisesti Amerikan alkuperäiskansoja.


title: Rattikelkkailu talviolympialaisissa 1998

text: XVIII talviolympialaisissa Naganossa vuonna 1998 järjestettiin rattikelkkailussa kilpailut kaksi- ja nelimiehisille joukkueille.


text: Ensimmäistä kertaa talviolympialaisten historiassa rattikelkkailukulta jouduttiin jakamaan. 1. laskun jälkeen Huber ja jarrumies Tartaglia johtivat viidellä sadaosalla Kanadan kaksikkoa, jotka kuitenkin laskivat nopeammin loput kolme laskua. Ennen viimeistä laskua kanadalaiset olivat vielä italialaisia kolme sadaosaa jäljessä. Yhteismatkaa laskuille kertyi 5,46 kilometriä. Aikaisemmin talviolympialaisten kultamitali on jouduttu puolittamaan ohjaskelkkailussa 1972 Sapporossa italialaisparien Horst Hörnlein–Reinhard Bredow ja Paul Hildgartner–Walter Plaikner kesken, ja kolmesti pikaluistelussa.


title: Mimic47

text: Mimic47 on metalliyhtye Diablon 18. tammikuuta 2006 julkaistu neljäs studioalbumi. Levyltä on julkaistu singlenä levyn nimikappale. Ensimmäisellä listaviikollaan levy nousi Suomen albumilistan ensimmäiseksi. Levy on omistettu Chuck Schuldinerin muistolle.


title: Mimic47

text: Sävellykset, sanoitukset ja sovitukset Marko Utriainen ja Rainer Nygård.


title: Jarkko Hurme

text: Jarkko Erkki Hurme (s. 4. kesäkuuta 1986 Oulu) on suomalainen jalkapalloilija, joka edustaa Seinäjoen Jalkapallokerhoa. Hän on pelipaikaltaan oikea laitapuolustaja.


title: Jarkko Hurme

text: Hurme on Oulun Luistinseuran kasvatteja. Tämän lisäksi hän on edustanut toista oululaisseuraa AC Oulua. Kaudeksi 2005 Hurme siirtyi Rovaniemen Palloseuraan ollen koko kauden seuran avainpelaajia. Kausi kuitenkin päättyi putoamiseen, sillä RoPS hävisi Vaasan Palloseuralle liigakarsinnoissa.


title: Jarkko Hurme

text: Vuoden 2006 alussa Hurme siirtyi ulkomaille, italialaisen Serie A -seura Udinesen organisaatioon. Hän ei saanut vakiinnutettua pelipaikkaansa, minkä johdosta hän siirtyi kaudeksi 2007–2008 kahta sarjaporrasta alemmaksi Hellas Veronan joukkueeseen. Kaudeksi 2009 Hurme palasi viiden vuoden jälkeen AC Ouluun ollen nostamassa joukkuetta takaisin Veikkausliigaan. Hän siirtyi kaudeksi 2011 Turun Palloseuraan.


title: Jarkko Hurme

text: Hurme on ollut ikäluokassaan vakiokasvoja alle 21-vuotiaiden maajoukkueessa, jonka lisäksi hän oli mukana niin sanotussa "Vintiöt"-maajoukkueessa, joka pelasi Suomessa alle 17-vuotiaiden MM-turnausta vuonna 2003. Ensimmäisen maajoukkuemaalinsa Hurme teki EM-karsintaottelussa Kreikkaa vastaan Helsingin olympiastadionilla 11. lokakuuta 2014, tasoittaen pelin tilanteeseen 1-1.


title: Enka

text: Enka () on japanilainen populaarimusiikin tyylilaji. Se sai alkunsa 1900-luvun alkupuolella. Enka-kappaleet ovat balladeja, jotka kertovat tyypillisesti rakkaudesta, menetyksestä ja kaipuusta melodramaattisella tavalla. Ne ovat tarkoituksellisesti ajattomia ja vanhanaikaisen kuuloisia. Enkassa yhdistyvät länsimaiset soittimet ja japanilaiset teemat, laulutekniikka, sävelasteikko ja rytmi.


title: Enka

text: Enkalle ei ole selkeää määritelmää: sitä voidaan pitää esimerkiksi ”[1900-luvulla laajalti suositun populaarimusiikin eli] "kayōkyokun" kappaleina, joissa on japanilaisia musiikillisia ja henkisiä piirteitä.” Enkan merkitys onkin vaihdellut eri aikoina, ja sana voidaan kirjoittaa eri kirjoitusmerkein. Yleinen kirjoitustapa merkitsee ’esittävää laulua’ tai ’puhelaulua’ ja on peräisin Meiji-kauden termistä "enzetsu no uta" (演説の歌), joka tarkoitti alun perin 1880-luvulla kaduilla laulettuja hallinnon vastaisia protestilauluja. Musiikkiteollisuudessa enka määritellään laulajan mukaan.


title: Enka

text: Enkan kuuntelijat ovat pääosin iäkkäämpiä japanilaisia, mutta sitä soitetaan Japanissa yleisesti. Sillä on maine erityisen japanilaisena musiikkina, joka ilmaisee ”japanilaisten sielua” ("nihonjin no kokoro").


title: Luettelo Sonata Arctican kappaleista

text: Tämä on luettelo Sonata Arctican kappaleista.Suluissa alkuperäinen esittäjä.


title: Teivaanmäki

text: Teivaanmäki sijaitsee Lahdessa Jalkarannantien ja Vesijärven aseman entisen rautatien risteyksen lounaispuolella. Mäellä oli 1960- ja 1970-luvulla erittäin suosittu tanssilava, joka aloitti toimintansa 1947 ja lopetti elokuussa 2002. Teivaanmäeltä on erittäin hyvät näköalat Vesijärven satamaan ja sen kaakkoispuolella olevalla alavalla kohdalla on Lahti Energian voimalaitos, missä sijaitsee yksi Lahden kaupungin vapaasti käytettävän langattoman lähiverkon Mastonetin tukiasema.


title: Arto Tolsa Areena

text: Arto Tolsa Areena (alkuperäiseltä nimeltään Kotkan urheilukeskus) on Kotkassa Katariinan kaupunginosassa sijaitseva jalkapallostadion, joka rakennettiin vuoden 1952 olympialaisia varten. Stadion toimii Ykkösessä pelaavan KTP:n kotikenttänä. Stadionin kapasiteetti on 4 200 katsojaa.


title: Arto Tolsa Areena

text: Nykyisen stadionin alueelle eli niin sanotulle Fuchsin niitylle rakennettiin pallokenttä 1930-luvun alussa. Kenttä oli alun perin hiekkakenttä, nurmikenttä rakennettiin vasta Helsingin olympialaisia varten. Kotkan urheilukeskuksessa pelattiin neljä Helsingin olympialaisten jalkapallo-ottelua: kaksi karsintaottelua ja kaksi varsinaista olympiaottelua. Kentän yleisöennätykset ovatkin näistä otteluista.


title: Arto Tolsa Areena

text: 15. heinäkuuta 1952 pelattiin kentällä karsintasarjan ottelu Neuvostoliitto–Bulgaria (2–1 ja.), jonka yleisömäärä oli 10 637 tai 10 950. Ottelu oli historiallinen siinä mielessä, että Neuvostoliitto otti ensimmäistä kertaa osaa olympialaisten kilpailutapahtumaan. Ottelussa oli katsomoiden lisäksi runsaasti yleisöä Tupakkavuoren rinteessä, jossa ei ollut vielä silloin Kotkan uimahallia. Pääkatsomon eteen oli pystytetty lisäpenkkejä. 16. heinäkuuta pelattiin karsintasarjan ottelu Egypti–Chile (5–4), jonka yleisömäärä oli 5 354 tai 5 641.


title: Arto Tolsa Areena

text: Alkusarjan ainoa Kotkassa pelattu ottelu oli Luxemburg–Brasilia 20. heinäkuuta, joka päättyi 1–2 Brasilian voittoon (yleisömäärä 6 776 tai 6 971). 24. heinäkuuta pelattiin puolivälierä Unkari–Turkki (7–1). Ottelun yleisömääräksi on ilmoitettu lähteestä riippuen 4 431 tai 4 743.


title: Arto Tolsa Areena

text: Toistaiseksi viimeinen SM-sarjaottelu kahden kotkalaisen joukkueen kesken on pelattu kentällä 1. elokuuta 1957. Ottelussa KTP voitti Kotkan Reippaan 3–2. Ensimmäinen SM-sarjaottelu keinovalaistuksessa pelattiin kentällä elokuussa 1981.


title: Arto Tolsa Areena

text: Stadion tunnettiin pitkään Kotkan urheilukeskuksena, mutta nimettiin uudelleen suositun kotkalaisen jalkapalloilijan Arto Tolsan mukaan vuonna 2000 valmistuneen peruskorjauksen myötä. Peruskorjauksen yhteydessä rakennettiin muun muassa päätykatsomo. Vuonna 2015 areenan nurmi uusittiin ja vaihdettiin tekonurmeen.


title: Arto Tolsa Areena

text: Stadion on suunniteltu erityisesti jalkapallolle, eikä siellä ole yleisurheilukentän juoksuratoja kentän ympärillä, joten katsomot ovat lähellä kenttää. Tekonurmen asentamisen yhteydessä vuonna 2015 kenttää myös levennettiin. Aikaisemman nurmipohjaisen pelikentän mitat olivat 105 × 65 metriä, mikä jäi hieman UEFA:n suosituksesta 105 × 68 metriä. Kenttä on valaistu 1200 luksin voimin.


title: Arto Tolsa Areena

text: Stadionin istumapaikkojen yleisökapasiteetti on 4 200. Pääkatsomoon mahtuu yleisöä 1 900 henkeä, aurinkokatsomoon 1 500 ja päätykatsomoon 800 katsojaa. Vuonna 2005 asennettiin pääkatsomoon uudet kuppityyliset istuimet. Stadionin puukatsomo eli aurinkokatsomo on viralliselta nimeltään Satamakatsomo. Kannattajien keskuudessa puukatsomon osa on nimetty Ossi Kummun, KTP:n intohimoisen kannattajan mukaan.


title: Arto Tolsa Areena

text: Jalkapallon lisäksi stadionilla on järjestetty myös muita tapahtumia, muun muassa Puolustusvoimain lippujuhlan päivän paraatikatselmus 2010. Stadionin ympäristössä on tekonurmipohjainen ja hiekkapohjainen harjoituskenttä jalkapallolle ja pesäpallolle. Talvisin ne jäädytetään luistinradoiksi. Hiekkakentällä on järjestetty myös koiranäyttelyitä ja sirkusesiintymisiä.


title: Arto Tolsa Areena

text: Olympiakisojen ennätysyleisön lisäksi suurimmat seurojen yleisöennätykset ovat KTP:n yleisöennätys 6 325 katsojaa kaudella 1981 Kopareita vastaan ja FC KooTeePeen yleisöennätys 4 215 katsojaa Veikkausliigan ottelussa FC KooTeePee–TP-47 kaudella 2004.


title: Oululainen

text: Oululainen on Fazer Leipomot Oy:hyn kuuluva yksikkö, jonka tuotteita on muun muassa 1947 markkinoille tullut Oululaisen jälkiuunileipä. Oululaisen tavaramerkkiin kuuluvat lisäksi Reissumies ja hapankorput, joita alettiin valmistaa 1955.


title: Oululainen

text: Oululaisen juuret ovat Kotileipomossa, jonka Kaarlo ja Vilhelmiina Helenius perustivat Lahteen 9. marraskuuta 1909. Oululainen-nimi tulee siitä, että Vilhelmiina oli käynyt leipurin oppinsa Oulussa. Oululainen on kuulunut Fazer-konserniin vuodesta 1958 lähtien.


title: Leon (elokuva)

text: Leon ("Léon") on vuonna 1994 ensi-iltansa saanut ranskalainen englanninkielinen rikostrilleri, jonka on ohjannut Luc Besson. Se on Bessonin viides ohjaama pitkä elokuva. Elokuva on voittanut Czech Lion -palkinnon parhaana vieraskielisenä elokuvana sekä Golden Reel -palkinnon parhaasta äänieditoinnista. "Leon" on lisäksi ollut ehdolla seitsemän ranskalaisen César-palkinnon ja yhden Nippon akademī -palkinnon saajaksi. Elokuvan ikäraja on useimmissa maissa 16, mutta esimerkiksi netflixissä, sekä uusissa blu ray- painoksissa se on 18.


title: Leon (elokuva)

text: Elokuva kertoo Léon-nimisestä, yksin asuvasta palkkamurhaajasta (Jean Reno), jonka naapurin, 12-vuotiaan Mathildan (Natalie Portman) perheen murhaa kaksinaamainen, huumeita käyttävä poliisi Norman Stansfield (Gary Oldman). Murha ei muuten liikuta Mathildan mieltä, mutta hänen 4-vuotiaan veljensä tappaminen saa hänet hautomaan kostoa Stansfieldia kohtaan. Niinpä Léonin otettua Mathildan hoiviinsa ja hänen palkkamurhaajan ammattinsa paljastuttua tälle Mathilda haluaa Léonin opettavan häntä salamurhaamaan. Léon suostuu vastahakoisesti, ja koulutuksen sivussa Mathilda ja Léon ystävystyvät läheisesti.


title: Leon (elokuva)

text: Elokuvan loppupuolella Mathilda pujahtaa tapetun perheensä entiseen asuntoon noutaakseen rahaa lattiakätköstä. Samalla saapuu Stansfield paikalle selittäen poliiseille tapahtumien kulkua. Näin Mathilda saa selville, että Stansfield on hänen veljensä tappaja. Mathilda seuraa Stansfieldia poliisiasemalle, jossa hän pyrkii ruokalähettiä esittäen Stansfieldin konttoriin pistooli ruokapussissa. Stansfieldin apulaiset saavat kuitenkin aseen pois Mathildalta, ja kun Stansfield käskee Mathildan jäämään konttoriinsa hänen käydessään muualla, saapuu Léon paikalle, tappaa nopeasti ja äänettömästi Stansfieldin apulaiset ja pakenee asuntoonsa Mathildan kanssa.


title: Leon (elokuva)

text: Stansfield käskee SWAT-ryhmän mukaansa lähtiessään Léonin asunnolle. Rynnäkön aikana Léon hakkaa palokirveellä reiän seinään ja käskee Mathildan pakenemaan ilmanvaihtokanavaa myöten luvaten tulevansa pian itse perässä. Léon onnistuu juonittelemaan itsensä lähes ulko-ovelle saakka, mutta juuri kun hän on astumassa kadulle, Stansfield pääsee yllättämään takaapäin ja ampuu Léonia selkään. Viimeisenä tekonaan Léon antaa Stansfieldin käteen ikään kuin lahjaksi käsikranaatistaan sokan sanoen sen olevan viimeinen tervehdys Mathildalta, ja näin myös Stansfield kuolee elokuvan viimeisessä räjähdyksessä.


title: Leon (elokuva)

text: Yksin jäätyään Mathilda kääntyy Léonin suojelijan Tonyn (Danny Aiello) puoleen. Léon oli kaiken varalta testamentannut Tonyn hallinnassa olevan omaisuutensa Mathildalle. Lupauksensa mukaan Tony antaa Léonin säästöt Mathildalle. Mathilda yrittää saada Tonyn palkkaamaan hänet Léonin tilalle. Tony kuitenkin kieltäytyy palkkaamasta tyttöä, ja käskee häntä unohtamaan moiset asiat ja palaamaan takaisin kouluun. Elokuva päättyy kohtaukseen, jossa Mathilda istuttaa koulun pihalle Léonin kasvattaman ja kaikissa tilanteissa varjeleman kasvin.


title: BoA (laulaja)

text: BoA (, s. 5. marraskuuta 1986) on eteläkorealainen pop-artisti. Hän on ollut kotimaansa lisäksi huippusuosittu myös Japanissa ja julkaissut englanninkielisen studioalbumin Yhdysvaltain markkinoille. Häntä on kutsuttu ”k-popin kuningattareksi”.


title: BoA (laulaja)

text: BoA on työskennellyt SM Entertainment -levy-yhtiölle 11-vuotiaasta lähtien. Hän debytoi Koreassa jo hyvin nuorella iällä, 13-vuotiaana. Häntä alettiin heti kouluttaa Japanin markkinoita varten. Hän opiskeli muutaman vuoden ajan japania ja julkaisi ensimmäiset kappaleensa Japanissa jo vuoden kuluttua Korean-debyytistään. BoAn ensimmäinen suuri hitti maassa oli ”Listen to My Heart”, ja samanniminen albumi nousi listakärkeen. BoA oli ensimmäinen korealainen laulaja, joka saavutti Japanissa ykkössijan. Hänen seuraavat viisi albumiaan nousivat myös listan ensimmäiselle sijalle. BoAn menestys osui taitekohtaan, jossa Etelä-Korea poisti toisen maailmansodan jälkeiset rajoitukset japanilaisten kulttuurituotteiden maahantuonnille ja korealaisen populaarikulttuurin aalto pyyhkäisi samoihin aikoihin Japanin yli. Vuonna 2008 BoA aloitti työskentelyn myös Yhdysvalloissa.


title: BoA (laulaja)

text: BoAn musiikki on R&B-vivahteista pop-musiikkia, ja hänet tunnetaan tanssitaidoistaan. Hän on laulanut neljällä kielellä: koreaksi, japaniksi, kiinaksi ja englanniksi.


title: BoA (laulaja)

text: Korealaiset studioalbumit


title: BoA (laulaja)

text: Japanilaiset studioalbumit


title: BoA (laulaja)

text: Englanninkieliset studioalbumit


title: IAAP

text: IAAP (International Association for Analytical Psychologists) on Carl Jungin perustama analyyttisen psykologian kansainvälinen ammattilaisten liitto, eli nk. jungilaisten psykoanalyytikoiden ja psykoterapeuttien liitto. Jäseniä noin kolme tuhatta (v. 2005) tavallisimmin järjestäytyneinä maakohtaisiin alaryhmiin.


title: Shoghi Effendi

text: Shoghi Effendi Rabbani, tunnetummin Shoghi Effendi (1. maaliskuuta 1897, Akko – 5. marraskuuta 1957, Lontoo) oli bahai-uskon johtajan Abdulbaha’n vanhin tyttärenpoika ja hänen seuraajansa vuodesta 1921. Effendi astui liikkeen johtoon nuorena miehenä, joka opiskeli vielä Oxfordin yliopistossa. Bahai-usko oli muuttumassa edeltäjänsä ansiosta uskonnollisesta liikkeestä maailmanlaajuiseksi uskonnoksi. Effendi rakensi bahaiden hallintojärjestelmän, joka perustui kansallisiin ja paikallisiin hallintoneuvostoihin. Vuonna 1951 hän perusti kansainvälisen keskuselimen International Bahai Council, joka loi pohjaa vuonna 1962 perustetulle Yleismaailmalliselle oikeusneuvostolle. Effendi käänsi ja kommentoi edeltäjiensä teoksia englanniksi sekä kirjoitti omia teoksiaan. Hän tulkitsi ja asetti bahai-opinkappaleet nykyiseen muotoonsa. Hänen merkittävin teoksensa oli bahai-historiaa läpikäyvä "God passes by" sekä kokoelmakirjat hänen kirjeidenvaihdostaan.


title: Shoghi Effendi

text: Shoghi Effendi oli Abdulbaha’n vanhin elossaoleva miespuolinen jälkeläinen. Abdulbaha’ kuoli vuonna 1921 ja testamenttasi johtajuuden nuorelle Shoghille. Hän järjesti bahai-uskon hierarkkiseksi organisaatioksi, teokraattiseksi. Samalla Shoghi uskonopit määritteli uskonopit tarkemmin kirjalliseen muotoon.


title: Shoghi Effendi

text: Shoghi ei ollut karismaattinen johtaja eikä bahai-usko enää ollut yhden henkilön varassa vaan muuttui yhteisölliseksi. Hän nosti englannin kielen uskonnon pääkieleksi ja vielä nykyäänkin bahait käyttävät Shoghin englanninnoksia Babin, Baha’ullah ja Abdulbaha’n teoksista. Bahai-usko irrottautui lopullisesti šiialaisista juuristaan vaikka Lähi-idässä liike on säilyttänyt enemmän islamilaista ulkokuortaan kuin länsimaissa. Nykyinen bahai-usko perustuu Babin, Baha’ullahin ja Abdulbaha’n kanonisille teoksille, joiden tulkitsijana ja selittäjänä toimi Shoghi.


title: Shoghi Effendi

text: Shoghi kuoli vuonna 1957 jättämättä ohjeita liikkeen jatkosta. Hänen kaudellaan karismaattinen liike muuttui rationaaliseksi ja messiaanisuuden sijaan moraali nousi keskeisimmäksi sanomaksi. Shoghi korosti kommunikoivansa maallisesti, kun vastaavasti hänen edeltäjänsä Abdulbaha’n oli vielä katsottu kommunikoivan myös henkisesti. Shoghin ansiosta nykyisin tavallinen bahai-uskovainen saa johdatuksena yhteisöltä ja kanonisoiduista teoksista, kun vastaavasti bahai-uskon alkuaikojen esoteerisuus ja spiritismi on hylätty.


title: Rattikelkkailu talviolympialaisissa 2002

text: XIX talviolympialaisissa vuonna 2002 järjestettiin rattikelkkailussa kilpailut kaksi- ja nelimiehisille joukkueille sekä ensimmäistä kertaa olympiakisojen historiassa myös naisille, kahden hengen kelkoilla. Kilpailut pidettiin "Utah Olympic Parkissa" Salt Lake Cityn lähistöllä.


title: Chevak

text: Chevak on kaupunki Länsi-Alaskassa. Vuoden väestönlaskennassa sen asukasluku oli 765. Näistä 90,46% edusti etnisesti Amerikan alkuperäiskansoja.


title: NHK

text: NHK () on Japanin yleisradioyhtiö. NHK:lla on Japanissa kaksi maanpäällistä televisiokanavaa (NHK General TV ja NHK Educational TV), kaksi satelliittikanavaa (NHK BS-1 ja NHK BS Premium) ja kolme radiokanavaa (NHK Radio 1, NHK Radio 2 ja NHK FM). Lisäksi sillä on kansainväliselle yleisölle suunnattu lähetyspalvelu NHK World, johon kuuluvat NHK World TV ja NHK World Premium -televisiokanavat sekä NHK World Radio Japan -radioasema.


title: NHK

text: NHK aloitti toimintansa vuonna 1926 Japanin liikenneministeriön hallinnoimana julkisen palvelun yleisradioyhtiönä. Se syntyi Tokiossa, Nagoyassa ja Osakassa toimineiden radioasemien yhdistyessä. 1930-luvulla se alkoi toimia Japanin hallituksen propaganda-äänitorvena, mutta toisen maailmansodan jälkeen vuonna 1950 alkuperäinen NHK hajotettiin ja sen tilalle perustettiin uusi, samanniminen yhtiö. Samalla sallittiin yksityisten lähetysasemien toiminta. Televisiolähetykset NHK aloitti pian sen jälkeen vuonna 1953. Myöhemmin NHK on tullut tunnetuksi teräväpiirtotelevisioon liittyvistä innovaatioistaan. Digitaalitelevisiolähetykset Japanissa aloitettiin satelliittikanavilla vuonna 2000 ja maanpäällisillä televisiokanavilla vuonna 2003.


title: NHK

text: NHK:n toiminta rahoitetaan lupamaksuilla, eikä sen kanavilla ole mainoksia. NHK:n pääkanavan ohjelmistoon kuuluu uutisia, urheilua, viihdettä ja kulttuuria; kanava tunnetaan etenkin uutislähetyksistään. Sen lähettämiin urheiluohjelmiin kuuluu erityisesti sumo- ja baseball-otteluita.


title: Rattikelkkailu talviolympialaisissa 2006

text: XX talviolympialaisissa vuonna 2006 järjestettiin rattikelkkailussa kilpailut kaksi- ja nelimiehisille joukkueille sekä naisille kahden hengen kelkoilla. Kilpailut pidettiin Cesana Torinesessa San Sicariossa uudella 1 435 metrin mittaisella radalla, jossa on 19 mutkaa ja 114 metrin kokonaispudotus.


title: Opel Ascona

text: Opel Ascona on automallisto, joka julkistettiin vuonna 1970. Se sijoittui Opelin mallistossa kooltaan Opel Kadettin ja Opel Rekordin välissä.


title: Opel Ascona

text: Asconan ensimmäinen korimalli tuli myyntiin marraskuussa vuonna 1970 ja sitä myytiin viiden vuoden ajan. Aluksi moottorivaihtoehtona oli vain 1,6-litrainen 80 hevosvoimaa tuottava CIH (Cam In Head), mutta jo seuraavan vuoden maaliskuussa tuli markkinoille 90-hevosvoimainen 1.9 S -versio ja saman vuoden heinäkuussa 60-hevosvoimainen 1.2 S, joka oli toteutettu vanhanaikaisempaa OHV-teknologiaa käyttäen. Myöhemmin 1,6-litraisen korvasi uusi matalaviritteisempi samankokoinen moottori.


title: Opel Ascona

text: Voimansiirtona Asconassa oli yksinkertainen jäykällä taka-akselilla toteutettu takaveto ja 4-vaihteinen manuaalivaihteisto tai 3-vaihteinen automaatti.


title: Opel Ascona

text: A-mallin Asconaa myytiin Yhdysvalloissa Opel 1900 -nimellä Buick-merkin alla.


title: Opel Ascona

text: Moottorivaihtoehdot:


title: Opel Ascona

text: Asconan toinen malli esiteltiin Frankfurtin autonäyttelyssä 1975. Korimalleja oli kaksi, 2-ovinen ja 4-ovinen sedan. Rinnakkaista mallisarjaa oleva Opel Manta oli saatavana 2-ovisina Coupé- ja Hatchback-malleina. Aluksi moottorit olivat samoja kuin A-mallissa, mutta myöhemmin vuonna 1978 1,9-litraisen korvasi 2-litrainen, ja vuonna 1979 1.2 OHV -moottorit korvasi aivan uusi 1,3-litrainen OHC. Lisäksi tuli elektronisella Bosch L-Jetronic -polttoaineenruiskutuksella varustettu 2.0E sekä 2-litrainen dieselmoottori.


title: Opel Ascona

text:
B-mallin Asconaa myytiin Britanniassa nimellä Vauxhall Cavalier. Siinä oli Asconasta poikkeava mutta Vauxhallille tyypillinen "droop snoot" -tyyppinen etumaski ja se oli ensimmäinen Vauxhall, jota ei ollut tehty Britanniassa vaan se valmistettiin Belgiassa. Yhdysvalloissa B-mallia ei myyty.
Etelä-Afrikassa myytiin erikoisversiota Asconasta nimellä Chevrolet Chevair, tässä versiossa oli samanlainen keula kuin Opel Mantassa.


title: Opel Ascona

text: B-mallin Asconaa ehdittiin valmistaa yli 1,2 miljoonaa kappaletta, kunnes etuvetoinen C-malli tuli myyntiin vuonna 1982.


title: Opel Ascona

text: Asconan kolmas korimalli on suunniteltu Kadett D:n tyylin mukaan ja siinä on käytetty paljon samanlaisia ratkaisuja. Ascona C oli osa GM:n "J-Car" -projektia. Se oli myös ensimmäinen etuvetoinen Ascona.


title: Opel Ascona

text: Britanniassa Ascona C oli nimeltään Vauxhall Cavalier, kuten edeltäjänsäkin. Nyt myös Yhdysvalloissa siirryttiin Cavalier-nimeen.


title: Opel Ascona

text: Ascona C:stä ei ollut farmariversiota, mutta Britanniassa Vauxhall yhdisti Asconan ja Holden Camiran ja teki niistä Cavalier-farmarin. Ascona-tuotemerkkiä käytettiin aina vuoteen 1989 asti kunnes Opel Vectra A korvasi Asconan.


title: John Lasseter

text: John Alan Lasseter (s. 12. tammikuuta 1957, Hollywood Kalifornia) on animaatiostudio Pixarin perustajajäsen ja sen nykyinen taiteellinen johtaja. Lasseter on ohjannut Pixarin tuottamat elokuvat "Toy Story", "Ötökän elämää", "Toy Story 2", "Autot" ja Autot 2, ja toiminut tuottajana kaikissa muissa. Lasseter on saanut kaksi Oscar-palkintoa, lyhytelokuvista "Tin Toy" ja "Toy Story".


title: Me kaksi & Irene

text: Me kaksi & Irene () on vuonna 2000 ensi-iltansa saanut Peter ja Bobby Farrellyn ohjaama yhdysvaltalainen komediaelokuva. Elokuvan pääosissa esiintyvät Jim Carrey ja Renée Zellweger.


title: Me kaksi & Irene

text: Charlie on vaatimaton, avulias isä ja mukava veteraanipoliisi, mutta Charliella on yksi heikkous: hän ei osaa sanoa ei. Kaupassa Charlie saa tästä tarpeekseen ja hänestä tuleekin Hank, Charlien härski ja aggressiivinen toinen minä, eli täysi vastakohta Charlielle. Miten käy, kun aina niin avuliaasta Charliesta tulee aggressiivinen Hank? Charlie saa lääkkeitä tähän sairauteen, mutta muistaako hän syödä niitä? Lisäksi molemmat miehet rakastuvat Ireneen.


title: Uusi tietosanakirja (1929)

text: Uusi tietosanakirja on kaksiosainen vuosina 1929 ja 1932 julkaistu suomenkielinen, suomalaisnäkökulmainen tietosanakirja. "Uuden tietosanakirjan" toimitti Väinö Hämeen-Anttila ja julkaisi Karisto.


title: Pohjoismaiset hiihtolajit talviolympialaisissa 1984

text: XIV talviolympialaiset järjestettiin Sarajevossa, Jugoslaviassa. Pohjoismaisissa hiihtolajeissa (maastohiihto, yhdistetty, mäkihyppy) kilpailtiin kaikkiaan yhdessätoista lajissa.


text: Ensimmäistä kertaa olympialaisten hiihdoilla ei ollut MM-arvoa. Eräille kilpailumuodoille, jotka eivät olleet kisojen ohjelmassa, järjestettiin MM-kilpailut Rovaniemellä ja Engelbergissä.


title: Operation: Livecrime

text: Operation: Livecrime on metalliyhtye Queensrÿchen vuonna 1991 julkaistu konserttitallennealbumi, jolla yhtye esittää kokonaisuudessaan vuonna 1988 julkaistun "n".


title: Sarah Polley

text: Sarah Polley (s. 8. tammikuuta 1979 Toronto, Ontario, Kanada) on kanadalainen näyttelijä, ohjaaja ja käsikirjoittaja. Hän on esiintynyt useissa elokuvissa. Hänen äitinsä Diane Polley oli myös näyttelijä. Suomessa hänet tunnetaan parhaiten Sara Stanleyn roolista Lucy Maud Montgomeryn nuortenkirjoihin perustuvassa televisiosarjassa "Tie Avonleaan".


title: Sarah Polley

text: Vuonna 2016 Polleyn käsikirjoittama ja ohjaama dokumenttielokuva "Stories We Tell" (2012) äänestettiin BBC:n kyselyssä tämän vuosisadan 100 parhaan elokuvan joukkoon. Vastaajina oli 177 elokuva-asiantuntijaa eri puolilta maailmaa.


title: Sarah Polley

text: Sarah esiintyi ensimmäistä kertaa elokuvissa neljän vuoden ikäisenä, kun hän esiintyi Mollyn roolissa Disney-elokuvassa "Joulukuun kaksi päivää" ("One Magic Christmas"). Kahdeksan vuoden ikäisenä hänet valittiin pääosaan Beverly Clearyn kirjoihin perustuvassa televisiosarjassa "Ramona". Sarja kesti vain vuoden, mutta laajan yleisön tietoisuuteen Sarah nousi kanadalaisen nuortensarjan "Tie Avonleaan" kautta. Esiintyminen sarjassa oli hänelle myös rahallisesti kannattava. Lehdistön otsikoissa Sarah Polley nousi tietoisuuteen "Kanadan sydänkäpysenä". Seitsemän vuoden jälkeen Polley kuitenkin jätti sarjan, koska piti Disney-yhtiön puuttumista sarjan tuotantoon amerikkalaistavana toimenpiteenä. Polley jätti sarjan jaksossa, jossa Sara Stanley kuvattiin muuttamassa Ranskaan opiskelemaan.


title: Sarah Polley

text: Tuo pieni erimielisyys Disney-yhtiön kanssa oli pian unohdettu, kun hänet kutsuttiin esiintymään Children's Awards Show'ssa Washington D.C.:ssä. Tuolloin Yhdysvallat soti vielä aktiivisesti Persianlahdella, ja kaksitoistavuotias Sarah kantoi esiintyessään rauhanmerkkiä. Tuottajien pyynnöistä huolimatta hän kieltäytyi riisumasta merkkiä, joten hänet asetettiin Disney-studion mustalle listalle.


title: Sarah Polley

text: Polley suuntasi poliittista huomiotaan vasemmistosiiven toimintaan, ja hänestä tulikin New Democratic Partyn jäsen. Polley oli jo neljätoistavuotiaana riittävän varakas itsenäiseen elämään, ja niinpä hän vuonna 1993 muutti kotoaan asumaan yhteen itseään 20 vuotta vanhemman miehen kanssa. Myöhemmin Polley kertoi, että hänen isänsä olisi pitänyt estää häntä, sillä tilanne oli lainvastainen.


title: Sarah Polley

text: Vuonna 1995 hän osallistui Queen's Parkissa Torontossa järjestettyyn konservatiivipoliitikko Mike Harrisin vastaiseen mielenosoitukseen. Mielenosoitus päättyi yhteenottoon mellakkapoliisin kanssa, jonka yhteydessä Sarah menetti useita hampaita. Polley ei halunnut luoda kuvitelmaa että hän haluaisi varastaa kaiken huomion, joten hän rajoitti poliittista aktiivisuuttaan. Tästä huolimatta hän on edelleen yksi poliittisesti sitoutuneimmista nuorista näyttelijättäristä Pohjois-Amerikassa.


title: Sarah Polley

text: Toronton mielenosoituksen jälkeen Polley palasi takaisin näyttelijäntyöhönsä, ja rooli elokuvassa "Suloinen ikuisuus" teki hänestä tunnetumman Yhdysvalloissa. Hän myös esiintyi Sundance Film Festival -juhlassa. Hän sai myös Penny Lanen roolin elokuvassa "Melkein julkkis", mutta jätti roolin Kate Hudsonille palatakseen Kanadaan näyttelemään halpatuontantoelokuvassa "The Law of Enclosures".


title: Sarah Polley

text: Polleyllä on tiettävästi ollut romanttisia ihmissuhteita itseään vanhempien miesten kanssa, mukaan lukien hänen kanssanäyttelijänsä Stephen Rea sekä ohjaaja Michael Winterbottom, jonka vuoksi Polley jätti pitkäaikaisen kumppaninsa, leikkaaja David Wharnsbyn. Polley ja Wharnsby kuitenkin palasivat myöhemmin yhteen.


title: Sarah Polley

text: Vuonna 2003 Polley toimi Toronton pormestarin David Millerin neuvonantajaryhmässä, ja saman vuoden syyskuussa Polley ja Wharnsby menivät naimisiin lähes seitsemän vuoden yhdessä olon jälkeen.


title: Iso tietosanakirja

text: Iso tietosanakirja on vuosina 1931–1939 julkaistu 15-osainen suomenkielinen, suomalaisnäkökulmainen tietosanakirjasarja. Sen toimitti Jaakko Forsman ja julkaisi Otava. Kaksi L. Arvi P. Poijärven toimittamaa täydennysosaa julkaistiin 1957 ja 1958. Sarjaa myytiin kaikkiaan yli 20 000 kappaletta. Se käsittää 10 414 sivua ja noin 90 000 artikkelia.


title: Iso tietosanakirja

text: "Iso tietosanakirja" on myös yksi "Otavan ison tietosanakirjan" tärkeimmistä lähteistä. "Otavan isossa tietosanakirjassa" on enemmän artikkeleita, mutta "Isossa tietosanakirjassa" monet artikkelit ovat huomattavasti laajempia.


title: Mark Streit

text: Mark Streit (s. 11. joulukuuta 1977 Englisberg, Sveitsi) on sveitsiläinen jääkiekkoilija. Streit on toiminut Sveitsin jääkiekkomaajoukkueen kapteenina. Hän pelaa NHL:ssä Pittsburgh Penguinsin joukkueessa.


title: Mark Streit

text: Streit aloitti pelaamisen SC Bernin juniorijoukkueessa vuonna 1995. Streit siirtyi HC Davosin joukkueeseen vuonna 1996. Streit pelaa nykyisin Philadelphia Flyers -seurassa NHL:ssä. Hän on erikoinen pelaaja siinä mielessä, että hän voi pelata mitä tahansa pelipaikkaa maalivahtia lukuun ottamatta. Hän on pelannut NHL:ää Montreal Canadiensissa ja New York Islandersissa. Hänet siirrettiin Islandersista Flyersiin 12. kesäkuuta 2013 vaihdossa hyökkääjä Shane Harperiin ja vuoden 2014 neljännen kierroksen .


title: Latva (Venäjä)

text: Latva eli Ladva () on maalaiskunta ja sen keskustaajama Äänisenrannan piirin etelärajalla Karjalan tasavallassa Venäjällä. Historiallinen Aunuksen Karjalan Latvan kunta oli olemassa myös Venäjän keisarikunnan aikana.


title: Latva (Venäjä)

text: Latvan maalaiskunta sijaitsee Leningradin alueen vastaisella rajalla ja se rajoittuu pohjoisessa Puujoen maalaiskuntaan, idässä Šokšun vepsäläiseen maalaiskuntaan, lännessä Latva-Vetkan maalaiskuntaan ja luoteessa Uudenkylän maalaiskuntaan. Latvan taajaman lisäksi kuntaan kuuluu Puhtan kylä. Kunnassa oli noin 2 700 asukasta vuonna 2006.


title: Latva (Venäjä)

text: Latvan taajama sijaitsee Jyvenjoen varrella Muurmannin radan itäpuolella noin 60 kilometriä Petroskoista etelään. Latvan asutus levittäytyy seitsemän kilometrin matkalle Jyvenjoen varrelle. Latvassa oli noin 3 200 asukasta vuonna 1996. Latvassa toimii maatalousosakeyhtiö, Majak, (entinen valtiontila) ja se on yksi Karjalan tasavallan suurimpia maatalousyrityksiä. Latvassa toimii myös maatalouskoulu, joka kouluttaa muun muassa konemiehiä. Nähtävyyksistä mainittakoon Nikolskajan kirkkomuseo.


title: Latva (Venäjä)

text: Latva oli aluksi Äänisenrannan piirin hallinnollinen keskus, mutta nykyisin piirin hallinto sijaitsee Petroskoissa.


title: Latva (Venäjä)

text: Venäjän keisarikunnassa Latvan kunta kuului Aunuksen kuvernementinn Petroskoin kihlakuntaan. Kunta rajoittui lännessä Ääniseen, kaakossa Soutjärven kuntaan, lounaassa Vaasenin kuntaan, lännessä Pyhäjärven kuntaan, pohjoisessa Suojun kuntaan ja Petroskoin kaupunkiin. Vuonna 1902 kunnassa oli 6 249 asukasta. Latvan kunnan väestö oli venäläistyneitä karjalaisia. Neuvostovallan aikaan Latvan kunta lakkautettiin 1920-luvulla ja liitettiin Äänisenrannan piiriin.


title: Latva (Venäjä)

text: Latva on perustettu vuonna 1473. Latvan alue oli jatkosodan aikana Suomen miehittämä 1941-1944.


title: Live Evolution

text: Live Evolution on vuonna 2001 Seattlen Moore Theatressa taltioitu Queensrÿchen konserttitallennealbumi. Tuplalevy on jaettu neljään osaan, joissa ensimmäisessä keskitytään debyytti-EP:n ja "Rage for Order" -albumin väliseen aikaan, toinen osa on pyhitetty kokonaan "lle" ja kolmas osa sisältää materiaalia "Empire"- ja "Promised Land" -albumeilta. Viimeisessä osiossa keskitytään "Hear in the Now Frontier"- ja "Q2K"-levyjen materiaaliin.


title: Live Evolution

text:
EP / The Warning / Rage for Order -sarja
Operation: Mincrime -sarja


title: Live Evolution

text:
Empire / Promised Land -sarja
Hear in the Now Frontier / Q2K -sarja


title: Porttikielto

text: Porttikielto tarkoittaa henkilölle tai ryhmälle annettua kieltoa mennä määrättyyn tilaan, paikkaan, yleisötilaisuuteen tai muuhun julkiseen tapahtumaan. Porttikiellon syynä on yleensä ilkivalta, häiritsevä tai väkivaltainen käytös. Porttikiellon saantia kutsutaan myös mustalle listalle joutumiseksi.


title: Porttikielto

text: Porttikielto on aikoinaan ollut lainvoimainen ”lähestymiskielto”, joka oli nimismiehen vahvistama. Nykylaki ei tunne käsitettä porttikielto.


title: Porttikielto

text: Järjestyksenvalvojalla on velvollisuus estää pääsy toimialueelleen henkilöltä, jonka päihtymyksensä, käyttäytymisensä tai varustautumisensa vuoksi on perusteltua syytä epäillä vaarantavan siellä järjestystä tai turvallisuutta taikka joka ei ole täyttänyt sinne pääsyn edellytykseksi asetettua ikää. Järjestyksenvalvojalla on lisäksi oikeus (harkinnanvarainen estäminen) estää pääsy toimialueelleen henkilöltä


title: Porttikielto

text: Kauppakeskuksessa, liikenneasemalla tai joukkoliikenteen kulkuneuvossa toimivalla järjestyksenvalvojalla ei kuitenkaan ole oikeutta pääsyn estämiseen. Sitä vastoin joukkoliikenteen kulkuneuvossa kuljettajalla ja konduktöörillä on tällainen oikeus.


title: Porttikielto

text: Järjestyksenvalvojan koulutusmateriaali sanoo porttikiellosta seuraavaa: "Järjestyksenvalvoja ei kuitenkaan voi antaa henkilölle porttikieltoa toimialueelle, ja juuri tämän vuoksi henkilön aiempi käyttäytyminen tai varustautuminen ei saa johtaa kategoriseen pääsyn estämiseen."


title: Chignik

text: Chignik on pieni kaupunki Lounais-Alaskassa Anchorage Bayn rannalla. Vuoden väestönlaskennassa kaupungin asukasluku oli 79. Näistä 60,76 % edusti etnisesti Amerikan alkuperäiskansoja.


title: Suikulaiset

text: Suikulaiset eli putkisydämiset ("Cephalochordata") ovat alkeellisten selkäjänteisten ryhmä. Niillä on useita samoja tai samankaltaisia ominaisuuksia kuin selkärankaisilla. Pidetään mahdollisena, että selkärankaiset kehittyivät suikulaisen tapaisista eliöistä. Suikulaiset ovat tärkeä eläintieteellinen tutkimuskohde, koska niistä voi saada tietoa selkärankaisten alkuperästä. Niitä esiintyy lämpimillä ja lauhkeilla merialueilla Skotlantiin saakka pohjoisessa. Yleensä ne viihtyvät hiekkapohjissa osittain sinne kaivautuneena.


title: Suikulaiset

text: Kuten selkärankaisilla, myös suikulaisilla on selkää pitkin kulkeva päähermo, pharyngeal gill slits ja peräaukon takapuolelle ulottuva häntä. Samalla lailla kuin ihmisellä, suikulaisen lihakset muodostuvat lihassyistä. Erona selkärankaisiin on taas mm. se, että päähermo tai eräänlainen selkäydin ei ole luiden suojaamassa kanavassa, vaan huomattavasti yksinkertaisemman selkäjänteen yläpuolella. Suikulaisten selkäjänne, toisin kuin selkäranka, ulottuu pään sisälle. Tästä johtuu alajakson nimi "Cephalochordata" ("cephalo-" tarkoittaa "päähän liittyvää"). Suikulaisilla on myös suunsisäiset värekarvat, ohuet lonkeromaiset säikeet jotka sijaitsevat suun edessä toimien sekä tuntoaisteina sekä ruumiiseen virtaavan veden suodattimena (vrt. hetulat). Vesi poistuu ruumiista "atriopore"n kautta.


title: The Art of Live

text: The Art of Live on heavy metal -yhtye Queensrÿchen vuonna 2004 julkaistu konserttitallennealbumi. Albumi on taltioitu vuonna 2003 ilmestyneen "Tribe"-albumin kiertueelta.


title: Sokraattinen dialogi

text: Sokraattiset dialogit ( tai , "Sôkratikoi (dia)logoi", ”keskustelut Sokrateen kanssa”) ovat antiikin Kreikassa 400- ja 300-lukujen eaa. vaihteessa kehittynyt dialogimuotoa hyödyntävä kirjallisuuden tyylilaji, joka on säilynyt nykypäiviin erityisesti Platonin ja Ksenofonin kirjoittamissa dialogeissa. Dialogit ovat joko näytelmällisiä tai kertovia, ja niissä henkilöhahmot keskustelevat moraalisista ja filosofisista ongelmista sokraattista menetelmää käyttäen.


title: Sokraattinen dialogi

text: Aristoteleen mukaan ensimmäinen sokraattisia dialogeja kirjoittanut oli Aleksamenos Teoslainen, mutta hänestä ei tiedetä mitään muuta, ei sitä, esiintyikö Sokrates hänen teoksissaan eikä sitä, kuinka oikeassa Aristoteles oli antaessaan hänestä epäsuopean arvion. Platonin ja Ksenofonin lisäksi sokraattisia dialogeja kirjoittivat myös monet muut sokraatikot, kuten Antisthenes, Aiskhines, Faidon ja Eukleides Megaralainen, sekä myöhemmät kirjailijat, kuten Aristoteles, Theokritos sekä Cicero, joka kirjoitti dialoginsa latinaksi.


title: Sokraattinen dialogi

text: Uudella ajallakin dialogeja ovat kirjoittaneet useat filosofit kuten George Berkeley sekä muutamat tiedemiehetkin kuten Galileo Galilei.


title: Sokraattinen dialogi

text: Täsmällisimmin termillä viitataan dialogeihin, joissa päähenkilönä on Sokrates, mutta tyylilajiin kuuluu myös muunlaisia teoksia: esimerkiksi Platonin "Lait" ja Ksenofonin "Hieron" ovat sokraattisia dialogeja, joissa joku muu viisas mies johtaa keskustelua ("Laeissa" tuntematon ateenalainen, "Hieronissa" Simonides Keoslainen). Samoin dialogien tyyli voi vaihdella: Platonin dialogit sisältävät yleensä vain keskustelijoiden puheenvuorot, kun taas Ksenofonin dialogit on kirjoitettu eteneväksi kertomukseksi, joihin sisältyy myös tilanteen kuvausta.


title: Sokraattinen dialogi

text: Sokraattisia dialogeja tulee pitää ennen kaikkea fiktiona. Dialogien asetelmat ovat lavastettuja, eivätkä ne noudata tapahtumien historiallista järjestystä. Monet dialogeissa kuvatut tapahtumat, kuten henkilöiden kohtaamiset, ovat ajoitusten vuoksi mahdottomia. Osa tapahtumista ja henkilöistä on selvästi keksitty, jotta kirjoittaja voisi esitellä jonkun filosofisen teeman tai ajatuksen.


title: Sokraattinen dialogi

text: Esimerkiksi Platonin dialogissa "Parmenides" Parmenides ja Zenon tapaavat nuoren Sokrateen. Tämä olisi teoriassa ajoituksellisesti mahdollista, mutta ei todennäköistä. Vielä selvempi ristiriita on dialogissa "Meneksenos", jossa Sokrates pitää hautajaispuheen, joka liittyy vuoden 386 eaa. tapahtumiin — eli tapahtumiin kolmetoista vuotta hänen kuolemansa jälkeen. Platon on kuitenkin ollut taitava luomaan illuusion historiallisesta paikkansapitävyydestä, ja usein henkilöitä ja tapahtumia on erehdytty ajoittamaan hänen dialogiensa mukaan. Selvemmin keinotekoisia ovat Ksenofonin dialogit. Hän ilmoittaa useissa teoksissaan (esimerkiksi "Pidot", "Muistelmia", "Talouden taito") olleensa itse paikalla, mutta tämä ei voi pitää paikkansa. Tällainen ilmoitus vaikuttaa olevan lähinnä keino esittää teoksen sisältö kertomuksena ilman erillistä kertojahahmoa.


title: Sokraattinen dialogi

text: Yleisesti kaikkia Platonin varhaisen kauden dialogeja pidetään sokraattisina dialogeina, mutta joskus mukaan luetaan myös myöhempiä teoksia. Platonin sokraattiset dialogit alkavat myöhempiä dialogeja useammin ”Mitä on...?” -tyyppisellä kysymyksellä ja päättyvät usein "aporiaan", umpikujaan eli epäonnistumiseen löytää tyydyttävä vastaus.


title: Chuathbaluk

text: Chuathbaluk on pieni kaupunki Alaskassa. Vuoden väestönlaskennassa sen väkiluku oli 119. Näistä 91,60% edusti etnisesti Amerikan alkuperäiskansoja.


title: Chuathbaluk

text: Chuathbaluk oli 1800-luvun puolivälissä deg hit'an -heimon kesäkalastuspaikka. Kylä on tunnettu nimillä Chukbak, St. Sergius Mission, Kuskokwim Russian Mission ja Little Russian Mission. Nimi sekoitettiin usein Yukonissa sijaitsevaan Russian Missioniin, joten nimeksi muutettiin 1960-luvulla Chuathbaluk. Se on johdettu jupikkien sanasta "curapalek", joka tarkoittaa "kukkuloita, joilla suuret mustikat kasvavat".


title: Chuathbaluk

text: St. Sergius Missioniin rakennettiin venäläis-ortodoksinen kirkko vuonna 1894 ja 35 kilometrin päästä Kukuktukista ihmiset muuttivat lähetysasemalle. Traagisesti suuri osa väestöstä kuoli influenssaepidemiassa vuonna 1900. Vuonna 1929 paikka hylättiin, mutta venäläis-ortodoksisen seurakunnan jäsenet jatkoivat jumalanpalvelusten pitämistä lähetysasemalla. Vuonna 1954 Sam Phillipsin perhe Crow Villagesta uudelleenasutti lähetysaseman, heitä seurasi myöhemmin ihmisiä Aniakista ja Crooked Creekista. Kirkko rakennettiin uudelleen 1950-luvun lopulla ja osavaltion koulu avattiin 1960-luvulla. Kaupunkioikeudet Chuathbaluk sai 1975.


title: Greatest Hits (Queensrÿche)

text: Greatest Hits on seattlelaisen metalliyhtye Queensrÿchen vuonna 2000 julkaisema kokoelmalevy. Albumilla ei kuitenkaan ole yhtään kappaletta vuonna 1999 julkaistulta "Q2K"-albumilta. Albumin toiseksi viimeinen kappale ”Chasing Blue Sky” julkaistiin alun perin vain "Sign of the Times" -singlen B-puolena.


title: Ohto

text: Ohto on perinteinen suomalainen miehen nimi. Ohto, kuten sen rinnakkaisnimi Otso, tarkoittaa karhua. Ohto on varsin harvinainen nimi. Väestörekisterikeskuksen mukaan nimi on vuoden 2015 loppuun mennessä annettu noin 344 henkilölle. Ohtot viettävät nimipäiviään 11. lokakuuta yhdessä Otsojen kanssa. Ortodoksisessa kalenterissa Ohtojen nimipäivä on 2. marraskuuta.


title: John-Allan Hügerth

text: John "Allan" Hügerth (myös Hygerth) (24. heinäkuuta 1885 – 2. helmikuuta 1954) oli ruotsalainen tykistön reservin aliluutnantti. Hän oli lentäjänä N.A.B. Albatros -koneessa, josta tuli Suomen ilmailuvoimien kone F.2. Tuo kone saapui Ruotsista saapuneista avustuskoneena ensimmäisenä Suomeen helmikuun lopulla 1918.


title: John-Allan Hügerth

text: Hän oli saanut upseerin arvon vuonna 1909 ja oli suorittanut ohjaajantutkinnon Ranskassa Farmanin lentokonetehtaan kurssilla vuonna 1913. Tämän lisäksi hän oli lentänyt vain kertausharjoituksissa. Yksi syy hänen kaltaistensa vähemmän ammattilaisten lentoupseerien tuloon Suomeen oli siinä, että Ruotsin asevoimat eivät sallineet vakinaisessa palvelussa olevien upseeriensa menoa Suomeen.


title: John-Allan Hügerth

text: Mannerheim nimitti hänet Suomen ilmailuvoimien komentajaksi 10. maaliskuuta 1918. Tällöin hän sai kapteenin arvon.


title: John-Allan Hügerth

text: Hänen kautenaan perustettiin Lento-osastot I ja II. Hänet on jälkikäteen leimattu täysin epäpäteväksi, mutta tilannekin oli sekava etenkin saksalaisten lentojoukkojen saapumisen jälkeen. Suomen ilmavoimilla oli noin 40 konetta sisällissodan jälkeen, kutakin konetyyppiä noin kaksi kappaletta. Koneet olivat huonossa kunnossa ja niiden huolto ei toiminut. Suomalaisten koneiden ohjaajat olivat pääosin ruotsalaisia, venäläisiä, saksalaisia tai Venäjällä koulutettuja suomalaisia. Ilma-ase ei osallistunut merkittävällä panoksella sotaan. Myös Hygerthin seuraajalla oli ongelmia sotilaskurin kanssa tilanteessa, jossa johdolla ja alipäällystöllä oli takanaan sotilaallista koulutusta mutta upseerit olivat suoraan siviilielämästä tulleita.


title: John-Allan Hügerth

text: Hügerth erotettiin 17. huhtikuuta 1918 sopimattomana hoitamaan virkaansa.


title: Candomblé

text: Candomblé on afrobrasilialainen uskonto, jota harjoitetaan lähinnä Brasiliassa. Se on synkretistinen uskonto, joka yhdistää Afrikan jorubojen, fonien ja bantujen uskonnollisia käsityksiä katolilaisuuteen. Candomblélla on nykyisin noin kaksi miljoonaa harjoittajaa.


title: Candomblé

text: Candombléssa ei ole pyhiä kirjoituksia vaan ainoastaan suullinen perinne. Candombléssa uskotaan yhteen jumalaan, Oludumaréén, jota palvelee joukko alempia jumalia, "orixoja". Jokaisella ihmisellä on oma orixa, joka määrää hänen kohtalostaan ja suojelee häntä. Musiikki ja tanssi ovat tärkeitä osia candombléta. Seremonioissaan uskonnon harjoittajat antavat orixojen vallata itsensä rituaalisten tanssien avulla. Sana "candomblé" tarkoittaakin ”tanssi jumalten kunniaksi”. Candombléssa ei tunneta hyvää eikä pahaa, vaan jokaisen ihmisen on toteutettava oma kohtalonsa.


title: Candomblé

text: Candomblé saapui Brasiliaan afrikkalaisten orjien mukana. Orjia yritettiin käännyttää kristinuskoon, mutta he säilyttivät afrikkalaiset jumal- ja henkikäsityksensä näennäisesti katolisen ulkokuoren suojissa. Candomblén harjoittajat omaksuivat katolisuudesta etenkin pyhimysten palvonnan, joka muistutti heitä afrikkalaisuskonnoista. Katolinen kirkko tuomitsi candomblén, ja sen harjoittajia vainottiin Brasiliassa aina 1970-luvulle asti, mistä lähtien julkisiin seremonioihin ei enää vaadittu poliisin lupaa. Vapautumisen myötä candomblén suosio lähti kasvuun, ja se on nykyisin erityisen suosittua etenkin Koillis-Brasilian Salvador da Bahiassa.


title: Juustonaksut

text: Juustonaksut (eli juustosnacksit) ovat ilmavasta maissimassasta ja yleisesti juustojauheella maustettu suolainen syötävä. Perinteisesti juustonaksut ovat putkimaisia ja usein käyrän mallisia. Juustonaksuja tehdään myös palloina, jolloin niitä voidaan nimittää juustopalloiksi.


title: Juustonaksut

text: Juustonaksuja valmistavat Suomessa muun muassa Taffel ja Estrella. Juustonaksut tulivat Taffelin valikoimaan 1980-luvulla, jolloin ne saavuttivat heti vankan suosion Taffelin tuotevalikoimassa.


title: Juustonaksut

text: Juustonaksut sisältävät yleensä noin kolmanneksen rasvaa ja yli puolet hiilihydraatteja. Kevytversioissa rasvamäärä on yleensä alennettu 20 prosenttiin, mutta tällöin hiilihydraattien suhteellinen osuus on yleensä vastaavasti korkeampi.


title: Juustonaksut

text: Juustonaksuja voidaan maustaa erimakuisten juustojauheiden lisäksi esimerkiksi pekonijauheella.


title: Anne Samson

text: Anne Adele Samson (27. helmikuuta 1891 – 29. marraskuuta 2004) oli kanadalainen nainen, josta tuli 111-vuotiaana vanhin tunnettu kanadalainen. Hänestä tuli vanhin nunna 4. toukokuuta 2003, jolloin hänen ikänsä ohitti Augustine Teissierin (1869–1981) iän. Vuonna 2004 Samson pääsi kymmenen maailman pitkäikäisimmän henkilön joukkoon. Hän kuoli hoitokodissa 113-vuotiaana vuonna 2004. Samsonin kuoltua hänen paikkansa Kanadan vanhimpana elossa olevana henkilönä otti Julie Winnefred Bertrand.


title: Crow Village

text: Crow Village on pieni viiden asukkaan kylä Alaskassa. Kylä sijaitsee Kuskokwiminjoen pohjoisrannalla kymmenisen kilometriä länteen Aniakin kaupungista, noin 140 kilometriä Bethelistä koilliseen.


title: Crow Village

text: Crow Villagen alkuperäisnimitys on Tulukaghogamiut, joka karkeasti käännettynä tarkoittaa "korppikylän ihmisiä". Yleisesti nimityksen uskotaan tulevan läheisen rantatörmän äänekkäistä korpeista. Venäläiset ja amerikkalaiset tutkimusmatkailijat ovat kutsuneet paikkaa myös nimillä Tulukagnag, Toolooka-anahamute, Tuluka ja Tulukagangamiut.


title: Crow Village

text: On merkkejä siitä, että Kuskowimin eskimot (Kuskowagamiut) alkoivat siirtyä sisämaahan Beringinmereltä noin 500 vuotta sitten, joten on luultavaa, että Crow Village oli asutettuna 1600-luvulla, vaikka historiallisia asiakirjoja tai muita todisteita asiasta ei ole. Tiedetään, että Crow Village oli asutettu, kun venäläiset tutkimusmatkailijat saapuivat Kuskokwiminjoelle 1800-luvun alussa. Samaan aikaan ranskalaiset turkismetsästäjät kävivät laitonta tupakkakauppaa Luoteisterritorioilta Fort Yukonin alueelle. Sieltä tupakka kuljetettiin Yukonjoelta Yukon-Kuskokwimin suistoalueelle. Tupakka lastattiin kanootteihin ja kuljetettiin niillä Beringinmerelle. Venäjän armeija oli keskellä sotaa Kiinaa vastaan ja tarvitsi tupakasta saatavia verorahoja sodankäyntiä varten. Tämän vuoksi he lähettivät laivastoupseeri Lavrenti Zagoskinin selvittämään mistä tupakka on peräisin. Tarkoitusta varten Zagoskin matkusti Kuskokwiminjoelle Bristol Bayn kautta. Hän kulki maitse monia jokia ylittäen ja päätyi Kuskokwiminjoelle Hoholitnan yläjuoksun kautta. Hänen saapumisensa kylään vuonna 1843 on ensimmäinen dokumentoitu maininta Crow Villagesta. Hän kuvasi kylän olevan toinen jokirannan pääkylistä ja sen asukasluku ympäri vuoden oli noin sata.


title: Crow Village

text: Kylä siirtyi ylös ja alas jokivartta riippuen joenkulusta. Se mainittiin ensimmäisessä Yhdysvaltojen väestönlaskennassa, kun Alaskasta tuli territorio vuonna 1876. Ivan Petrofin suorittamassa väestönlaskennassa kylä listattiin nimellä Toolooka-anahamute ja asukasluvuksi ilmoitettiin 59. Noin vuonna 1910 Crow Village muutettiin alavirtaan noin puoli mailia joen juoksun muututtua. Uutta asutusta kutsuttiin nimellä New Crow Village. Yksi muuttoon osallistuneista nuorukaisista oli Crow Village Sam (Phillips).


title: Crow Village

text: 1950-lukuun mennessä Crow Village Samista oli tullut alueen alkuperäisasukkaiden johtohahmo. Vuonna 1954 hän päätti, että on paras hylätä New Crow Village valkoisten asuttajien mukanaan tuomien epidemioiden aiheuttamien jatkuvien ongelmien vuoksi. Hän siirsi asukkaat 29 kilometriä joen yläjuoksuun Chuathbalukiin. Kylä oli tunnettu aiemmin nimellä Little Russian Mission ja se oli hylätty vuonna 1929.


title: Crow Village

text: Vuonna 1967 arkeologi James Oswalt johti kaivauksia viidellä asumuksella Crow Villagessa ja haastatteli alueen alkuperäisasukkaita, muun muassa Crow Village Samia vähän ennen tämän kuolemaa. Oswalt kirjoitti havainnoistaan kirjan "The Ethnoarcheology of Crow Village, Alaska".


title: Crow Village

text: Vuonna 1971 hyväksytty Alaska Native Claims Settlement Act siirsi Crow Villagea ympäröivien maiden omistuksen Crow Village Samille. Maat siirtyivät myöhemmin Samin lapsenlapselle David Phillipsille. David perheineen muuttivat Crow Villageen vuonna 1994.


title: Susie Gibson

text: Susie Gibson (31. lokakuuta 1890 – 16. helmikuuta 2006) oli yksi maailman vanhimmista ihmisistä. Hän syntyi Corinthissa, Yhdysvalloissa. Vuoden 1900 väestönlaskennan mukaan hän on syntynyt 31. lokakuuta 1890. Gibson on kuitenkin itse kertonut syntyneensä vuonna 1889.


title: Susie Gibson

text: Vuonna 1915 Susie Gibson meni naimisiin James W. Gibsonin kanssa ja muutti hänen kanssaan Alabamaan. James W. Gibson kuoli 1950-luvulla. Parin ainoa poika, James Gibson kuoli 70 vuoden iässä vuonna 1987. Tähän aikaan Susie Gibson oli 96-vuotias. Hän siirtyi hoitokotiin 104-vuotiaana. Gibson antoi haastattelun viimeksi 114-vuotiaana marraskuussa 2004. Kuollessaan hän oli maailman kolmanneksi vanhin ihminen.


title: Röyhtäily

text: Röyhtäily ("Eructatio") on kaasun päästämistä pois ruoansulatuselimistä - lähinnä vatsasta ja ruokatorvesta - suun kautta. Röyhtäilystä kuuluu usein kovakin ääni.


title: Röyhtäily

text: Syödessä tai juodessa ihminen nielee jonkin verran ilmaa. Kun paine vatsassa kasvaa riittävästi, kaasu purkautuu suun ja nenän kautta ja tapahtuu röyhtäys. Tässä tapauksessa vapautettu kaasu on typen ja hapen yhdistelmä. Röyhtäykset voivat myös johtua karbonaattia sisältävien juomien, kuten virvoitusjuomien, oluen tai samppanjan juomisesta. Tällöin vapautuva kaasu on itse juomassa ollutta hiilidioksidia. Myös jotkut sairaudet voivat aiheuttaa tahatonta röyhtäilyä. Jotkut tutkimukset väittävät, että röyhtäily olisi enemmän opittua sosiaalista käyttäytymistä kuin biologis-mekaaninen prosessi.


title: Röyhtäily

text: Röyhtäilemisen ääni johtuu mahansuun värähtelystä kaasun kulkiessa sen läpi. Maailmanennätys röyhtäyksen äänen voimakkuudessa on 107,1 desibeliä, jonka sai aikaan lontoolainen Paul Hunn vuonna 2008.


title: Röyhtäily

text: Länsimaissa kuuluvaa röyhtäilyä pidetään epäkohteliaana, joskin pierua pidetään vielä paljon epäkohteliaampana. Jotkut ihmiset peittävät suunsa röyhtäillessään samoin kuin haukotellessa usein tehdään. Nuorten lasten parissa röyhtäily nähdään sen sijaan hauskana. Usein lapset leikkivät keskenään röyhtäilemällä. Monissa maissa, kuten Saudi-Arabiassa, röyhtäilyä pidetään ruoan jälkeen kohteliaana. Tytöt ja naiset eivät yleensä röyhtäile, koska se on epäkohteliasta.


title: Röyhtäily

text: On mahdollista tehdä röyhtäilyä tahallaan nielemällä ilmaa ja vapauttamalla se. Tällöin on mahdollista myös puhua röyhtäysäänellä liikuttelemalla suuta röyhtäyksen yhteydessä. Tätä käytetään usein kun kurkunpää on poistettu kurkunpään syövän takia. Myös hauskuutusmielessä sitä voidaan tehdä. Tahallista röyhtäilyä voi kuulla esimerkiksi M. A. Nummisen kappaleessa "Eleitä kolmelle röyhtäilijälle" (1967).


title: Röyhtäily

text: Myös muut nisäkkäät, kuten lehmät ja lampaat röyhtäilevät. Näiden kohdalla vapautettu kaasu on metaania, joka on eläimen ruoansulatusprosessin sivutuote. Tällöin on kyse anaerooppisten organismien toiminnasta. Nämä metaanipäästöt ovat lehmien kohdalla merkittävä kasvihuoneilmiön voimistumisen kannalta. Suurin osa niistä tulee nimenomaan röyhtäilyn kautta. Keskimäärin yksi lehmä röyhtäilee päivässä 540-600 litraa metaania (riippuen siitä, onko se ulko- vai sisätiloissa).


title: Röyhtäily

text: Monet eläimet, kuten hevoset ja rotat, eivät voi rakenteellisista syistä röyhtäillä eivätkä oksentaa.


title: Otavan yksiosainen tietosanakirja

text: Otavan yksiosainen tietosanakirja on vuonna 1960 julkaistu suomenkielinen, suomalaisnäkökulmainen tietosanakirja.


title: Otavan yksiosainen tietosanakirja

text: Tietosanakirjan päätoimittaja oli Kalle Vaarna, toimitussihteeri Anja Hurme ja julkaisija Otava. Toimittajia oli kaiken kaikkiaan yksitoista: J. E. Aalto-Setälä, Ilmari Havu, Terttu-Liisa Jalas, Jouko Kaisila, Matti Laamanen, Lauri Lehtinen, Olavi Perilä, Harras Porkka, Salme Wartiovaara, Yrjö Vasari sekä Keijo Virtamo. Teoksen kuvittajia olivat Anja Ylönen ja Raija Petäjäinen, kartanpiirtäjinä toimivat Jussi Kosonen, Airi Miettinen, Markku Reunanen ja Meri Streng.


title: Otavan yksiosainen tietosanakirja

text: Teoksen artikkeleissa mainittujen henkilöiden ja asioiden viittauksissa hyödynnetään niistä mahdollisesti laadittuja erillisiä artikkeleita (nuoli tai vrt. -viittaus) eli sisäistä linkitystä. Kokooma-artikkelit jäsentävät laajan asian taulukkona tai teemoina kuten elokuvan: elokuvatekniikka ja sen kehitys, elokuvateollisuus, -tuotanto, -teatterit ja -taide. Kokooma-artikkelit helpottavat myös tiettyyn teemaan liittyvän artikkelin löytämistä, kuten emmental kokooma-artikkelin juusto yhteydessä.


title: Otavan yksiosainen tietosanakirja

text: Ulkomaisille sanoille on esitetty ääntämisohjeet, käytetyt lyhenteet selitetään ja kuvaliitteet, monivärikartat ja kaksiväriset tekstikartat listataan. Teoksen lopussa on täydennysosa koskien varsinkin painamisen aikana tapahtuneita muutoksia kuten Rooman vuoden 1960 kesäolympialaisten tulosluettelo. Kaiken kaikkiaan teoksessa on 3 540 tekstikuvaa, 366 syväpainokuvaa, 16 värikuvaliitettä, 23 monivärikarttaa ja 170 karttaa tai kartaketta. Jokaisesta Suomen kaupungista on sitä koskevan artikkelin yhteydessä yleispiirteinen kartta. Etukannen sisällä on kartanpidike, jossa on Suomen kartta 1:1 500 000 ja sen taustapuolella mm. keskilämpötiloihin ja lentoreitteihin liittyviä karttoja Suomesta ja maapallolta. Takakannen vastaavanlaisessa pidikkeessä on kaksi karttaa, Helsingin kartta ja sen taustapuolella pääkaupunkiseudun kartta sekä eri maanosia esittävä kartta.


title: Otavan yksiosainen tietosanakirja

text: Kirjassa ei ole sivunumeroita, vaan palstanumerot. Kukin sivu on kolmipalstainen, ensimmäisen palstan ensimmäinen artikkeli koskee A-kirjainta ja viimeisen ennen täydennysosaa olevan sivun viimeisen palstan 4242 artikkeli Öölantia, viimeisen sivun palstoja ei tosin ole numeroitu. Täydennysosan palstat ovat 4249-4266. Palstanumerot on painettu sivun alamarginaaliin, ylämarginaalissa on sivun ensimmäisen kokonaisen ja viimeisen alkavan artikkelin nimi, esimerkiksi sarvijaakko ja Satakunta palstojen 3250, 3251 ja 3252 sivulla.


title: Şirəli Müslümov

text: Şirəli Müslümov (väitetään syntyneen 1805 – 2. syyskuuta 1973) oli talyšien etniseen ryhmään kuulunut azerbaidžanilainen lammaspaimen, jonka kerrottiin eläneen 168-vuotiaaksi. Müslümovin syntymäaikaa ei ole pystytty todistamaan, koska hänellä ei ollut esittää syntymätodistusta – vain neuvostoliittolainen passi. Haalistuneiden paperien mukaan hän oli syntynyt vuonna 1805. Useat tiedemiehet haastattelivat Mislimovia hänen elämänsä aikana. Mislimov kertoi menneensä naimisiin ensimmäistä kertaa 65-vuotiaana.


title: Şirəli Müslümov

text: Müslümov eli Lerikin piirin Barzavun kylässä. Alueella on epätavallisen suuri keskittymä erittäin vanhaksi eläneitä ihmisiä, joiden eliniän salaisuus on arveluiden mukaan paikallisessa ruokavaliossa kuten jogurtissa ja vuoristoilmastossa.


title: Thomas Parr

text: Thomas Parr oli englantilainen mies, jonka tunnettu legenda väittää eläneen 152-vuotiaaksi. Viskimerkki "Old Parr" on nimetty hänen mukaansa.


title: Thomas Parr

text: Parrin kerrotaan syntyneen vuonna 1483 lähellä Shrewsburya ja menneen naimisiin ensimmäistä kertaa 80-vuotiaana. Väitetään, että Parr sai noin 100-vuotiaana aviottoman lapsen. Hänen väitetään menneen uusiin naimisiin 122 vuoden iässä, jossa virallisesti kaikkien aikojen vanhimmaksi ihmiseksi tunnustettu Jeanne Calment jo kuoli.


title: Thomas Parr

text: Thomas Parr haudattiin 15. marraskuuta 1635.